**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՀԱՇՎԵՔՆՆԻՉ ՊԱԼԱՏ**

****

**ՀԱՇՎԵՏՎՈՒԹՅՈՒՆ**

**ԱՇՏԱՐԱԿԻ ՀԱՄԱՅՆՔԱՊԵՏԱՐԱՆԻ 2024 ԹՎԱԿԱՆԻ**

**ՖԻՆԱՆՍԱՏՆՏԵՍԱԿԱՆ ԳՈՐԾՈՒՆԵՈՒԹՅԱՆ**

**ՀԱՇՎԵՔՆՆՈՒԹՅԱՆ ԱՐԴՅՈՒՆՔՆԵՐԻ ՎԵՐԱԲԵՐՅԱԼ**

2025թ․

**ԲՈՎԱՆԴԱԿՈՒԹՅՈՒՆ**

[**I.** **ԱՄՓՈՓԱԳԻՐ** 4](#_Toc215185003)

[**II.** **ԱՆԿԱԽ ՀԱՇՎԵՔՆՆՈՒԹՅԱՆ ԿԱՐԾԻՔ** 6](#_Toc215185004)

[**III.** **ՀԱՄԱՅՆՔԻ 2024 ԹՎԱԿԱՆԻ ԲՅՈՒՋԵԻ ԿԱՏԱՐՄԱՆ ՖԻՆԱՆՍԱԿԱՆ ՑՈՒՑԱՆԻՇՆԵՐ** 1](#_Toc215185005)3

[**IV.** **ԱՐՁԱՆԱԳՐՎԱԾ ԱՆՀԱՄԱՊԱՏԱՍԽԱՆՈՒԹՅՈՒՆՆԵՐԸ** 1](#_Toc215185006)5

[**V.** **ԱՐՁԱՆԱԳՐՎԱԾ ԽԵՂԱԹՅՈՒՐՈՒՄՆԵՐԸ**](#_Toc215185007) 38

[**VI.** **ԱՅԼ ՓԱՍՏԵՐ** 4](#_Toc215185008)1

[**VII.** **ԱՌԱՋԱՐԿՈՒԹՅՈՒՆՆԵՐ** 5](#_Toc215185009)0

**ՆԵՐԱԾԱԿԱՆ ՄԱՍ**

|  |  |
| --- | --- |
| **Հաշվեքննության հիմքը** | Հաշվեքննիչ պալատի 2025 թվականի հուլիսի 24-ի «Աշտարակի համայնքապետարանի ֆինանսատնտեսական գործունեության հաշվեքննության առաջադրանքը հաստատելու մասին» N 53-Ա որոշում։ |
| **Հաշվեքննության օբյեկտը** | Աշտարակի համայնքապետարան (այսուհետ՝ Համայնքապետարան)։ |
| **Հաշվեքննության առարկան** | Ֆինանսատնտեսական գործունեություն։ |
| **Հաշվեքննության առարկայի չափանիշները** | 1. ՀՀ հողային օրենսգիրք,  2. ՀՀ հարկային օրենսգիրք,  3. «Տեղական ինքնակառավարման մասին» օրենք,  4. «Բյուջետային համակարգի մասին» օրենք,  5.«Հանրային հատվածի կազմակերպությունների հաշվապահական հաշվառման մասին» օրենք,  6. «Գանձապետական համակարգի մասին» օրենք,  7. «Գնումների մասին» օրենք,  8. «Ներքին աուդիտի մասին» օրենք,  9.ՀՀ կառավարության 2018 թվականի հունիսի 15-ի N 706-Ն[[1]](#footnote-1) որոշում,  10. ՀՀ կառավարության 2017 թվականի մայիսի 4-ի N 526-Ն[[2]](#footnote-2) որոշում,  11. ՀՀ ֆինանսների նախարարի 2019 թվականի մարտի 13-ի N 254-Ն[[3]](#footnote-3) հրաման,  12. ՀՀ ֆինանսների և էկոնոմիկայի նախարարի 2007 թվականի հունվարի 9-ի N 5-Ն[[4]](#footnote-4) հրաման։ |
| **Հաշվեքննությունն**  **ընդգրկող ժամանակաշրջանը** | 2024 թվականի հունվարի 1–ից մինչև 2024 թվականի դեկտեմբերի 31–ը: |
| **Հաշվեքննության կատարման ժամկետը** | 2025 թվականի հուլիսի 1-ից մինչև 2025 թվականի դեկտեմբերի 26-ը ներառյալ: |
| **Հաշվեքննության մեթոդաբանությունը[[5]](#footnote-5)** | Ֆինանսական[[6]](#footnote-6) և համապատասխանության[[7]](#footnote-7) հաշվեքննությունն իրականացվել է համապատասխան մեթոդաբանությունների[[8]](#footnote-8) և ուղեցույցի[[9]](#footnote-9) համաձայն: |
|  |  |
| **Հաշվեքննությունն իրականացրած կառուցվածքային**  **ստորաբաժանում** | Հաշվեքննությունն իրականացվել է Հաշվեքննիչ պալատի ֆինանսական և համապատասխանանության հաշվեքննության վարչության կողմից, որի աշխատանքները համակարգել է Հաշվեքննիչ պալատի անդամ Կարեն Առուստամյանը: |

1. **ԱՄՓՈՓԱԳԻՐ**

Հաշվեքննությամբ գնահատվել է Համայնքապետարանի 2024 թվականի ֆինանսատնտեսական գործունեությունը։

Հաշվեքննությամբ արձանագրվել է 25 անհամապատասխանություն[[10]](#footnote-10): Դրանցից 5‑ը հանգեցրել են Աշտարակ համայնքի (այսուհետև նաև՝ Համայնք) 2024 թվականի բյուջեի կատարման տարեկան հաշվետվության «Փաստացի» սյունակում արտացոլված վճարումների ցուցանիշի 1,023,900.02 հազ. դրամ էական[[11]](#footnote-11) խեղաթյուրման[[12]](#footnote-12)։ Խեղաթյուրումների ազդեցությունը հաշվետվության վրա համատարած չէ։ Համայնքի բյուջեի կատարման հաշվետվության էական, ոչ համատարած խեղաթյուրումը՝ հիմնականում օրենսդրությամբ նախատեսվածից տարբերվող տնտեսագիտական դասակարգման հոդվածների կիրառման հետևանք է։

Հաշվի առնելով, խեղաթյուրման բնույթը և համատարած չլինելու հանգամանքը, ինչպես նաև այն, որ Համայնքի բյուջեի կատարման տարեկան ֆինանսական հաշվետվությունը բոլոր էական առումներով ներկայացնում է իրական և ճշմարիտ պատկերը, հաշվեքննությունը Աշտարակի համայնքապետարանի 2024 թվականի բյուջեի կատարման հաշվետվության վերաբերյալ տրամադրում է վերապահումով կարծիք։

Համայնքի բյուջեի կատարման տարեկան հաշվետվության վերլուծական մասը հաստատվել է սահմանված ժամկետից էական շեղմամբ՝ 2025 թվականի մարտի 20‑ի փոխարեն 2025 թվականի հոկտեմբերին 17-ին, սույն հաշվեքննության հաշվետվության նախագիծը ներկայացնելուց հետո։

Անհամապատասխանություններից և խեղաթյուրումներից բացի‚ հաշվեքննությամբ արձանագրվել են նաև այլ փաստեր‚ որոնք‚ հաշվեքննողների կարծիքով‚ հաշվեքննության Հաշվետվությունն օգտագործողների համար կարևորություն ներկայացնող և բացահայտման ենթակա տեղեկատվություն են։

Հաշվեքննությամբ պարզվել է նաև‚ որ Համայնքապետարանում ներքին աուդիտի համակարգը 2024 թվականի ընթացքում չի գործել: Համայնքապետարանի կառուցվածքում ներքին աուդիտի ստորաբաժանում առկա չէ։ Համապատասխան աուդիտորական մասնագիտացված կազմակերպության միջոցով Համայնքի բյուջեի կատարումն աուդիտի չի ենթարկվել:

Համայնքի 2024 թվականի բյուջեի կատարման վերաբերյալ անկախ հաշվեքննության կարծիքը‚ արձանագրված անհամապատասխանությունները, խեղաթյուրումները, այլ փաստերը, դրանց վերաբերյալ համայնքապետարանի գրավոր մեկնաբանությունները և հաշվեքննողների արձագանքը մանրամասն ներկայացված են Հաշվետվության IV, V և VI բաժիններում։

1. **ԱՆԿԱԽ ՀԱՇՎԵՔՆՆՈՒԹՅԱՆ ԿԱՐԾԻՔ**

***Աշտարակ համայնքի ղեկավարին***

***Եզրակացություն Աշտարակ համայնքի 2024 թվականի բյուջեի կատարման ֆինանսական հաշվեքննության վերաբերյալ***

***Կարծիք***

Հաշվեքննության է ենթարկվել Աշտարակ համայնքի 2024 թվականի բյուջեի կատարման տարեկան հաշվետվությունը[[13]](#footnote-13)։

Հաշվեքննության կարծիքը ձևավորելու համար ստացվել են բավարար (համապատասխան) հաշվեքննության ապացույցներ և ըստ այդմ՝ Հաշվեքննիչ պալատը Համայնքի 2024 թվականի բյուջեի կատարման տարեկան հաշվետվության վերաբերյալ արտահայտում է **վերապահումով կարծիք[[14]](#footnote-14)**, հաշվի առնելով, որ․

* Համայնքի 2024 թվականի բյուջեի կատարման տարեկան հաշվետվությունը՝ բոլոր էական առումներով տալիս է ճշմարիտ, իրական պատկերը և համապատասխանում է ֆինանսական հաշվետվողականության կիրառելի հիմունքներին[[15]](#footnote-15), բացառությամբ Վերապահումով կարծիքի հիմք բաժնում նկարագրված փաստերի ազդեցության։

***Վերապահումով կարծիքի հիմք***

Հաշվեքննության կարծիքի ձևավորման հիմնական փաստերը ներկայացվում են ստորև, իսկ մանրամասները՝ սույն հաշվետվության V բաժնում։

* Համայնքային հիմնարկների հաշիվները վարվել են առևտրային բանկերում և հիմնարկների պահպանման ծախսերը՝ տնտեսագիտական դասակարգման համապատասխան հոդվածների (աշխատավարձ, գնումներ և այլն) փոխարեն, նախատեսվել և վճարվել են հիմնարկների համար ոչ կիրառելի՝ դրամաշնորհի տնտեսագիտական դասակարգման հոդվածով։
* Համայնքային ոչ առևտրային կազմակերպությանը (ՀՈԱԿ) ընթացիկ դրամաշնորհների տրամադրման պայմանագրերով հատկացված ֆինանսական միջոցների հաշվին կատարվել են նաև կապիտալ բնույթի ծախսեր։
* Նախադպրոցական ուսումնական հաստատությունների հաստիքացուցակները հաստատելիս չեն պահպանվել օրենսդրության պահանջները և փաստացի ներգրավվել են օրենսդրությամբ սահմանվածից մեծ թվով աշխատողներ։
* Կառուցվել է նոր ջրագիծ, որի համար վճարումները նախատեսվել և կատարվել են տնտեսագիտական դասակարգման հիմնանորոգման հոդվածով։
* Հաշվետվության վերլուծական մասը հաստատվել է նախատեսված ժամկետից էական ուշացումով։

Արդյունքում, ֆինանսական հաշվետվություններում հայտնաբերված 1,023,900․02 հազ. դրամ խեղաթյուրումները միասին վերցրած էական են, սակայն համատարած չեն։

Հաշվեքննիչ պալատի պատասխանատվությունը նկարագրված է սույն հաշվետվության Հաշվեքննիչ պալատի պատասխանատվությունը բաժնում: Հաշվեքննության ընթացքում պահպանվել է Հաշվեքննիչ պալատի անկախությունը[[16]](#footnote-16) հաշվեքննության ենթակա մարմնից և հաշվեքննողները պահպանել են էթիկայի կանոնները[[17]](#footnote-17)։

***Հաշվեքննության առանցքային հարցեր***

Հաշվեքննության առանցքային հարցերն այն հարցերն են, որոնք հաշվեքննողների մասնագիտական դատողության համաձայն առավել նշանակալի են եղել ֆինանսական հաշվեքննության ընթացքում: Այդ հարցերը դիտարկվել են ֆինանսական հաշվետվությունների՝ որպես մեկ ամբողջություն, իրականացված հաշվեքննության համատեքստում և ֆինանսական հաշվետվությունների վերաբերյալ կարծիք ձևավորելու նպատակով:

Հաշվեքննիչ պալատը այդ հարցերի վերաբերյալ առանձին կարծիք չի տրամադրում:

Ի լրումն «Վերապահումով կարծիքի հիմք» բաժնում նկարագրված հարցի, Հաշվեքննիչ պալատը որոշել է, որ ստորև նկարագրված հարցերը հանդիսանում են հաշվեքննության առանցքային հարցեր:

1. **Համայնքի 2024 թվականի բյուջեի կատարման տարեկան հաշվետվության հաստատելը։**

Համայնքի 2024 թվականի բյուջեի կատարման տարեկան հաշվետվությունը հաստատվել է 2025 թվականի մարտի 11-ին, սակայն պարունակել է միայն թվային տեղեկատվություն, իսկ վերլուծական մասը հաստատվել է սահմանված ժամկետից էական ուշացումով՝ 2025 թվականի հոկտեմբերի 17-ին, սույն հաշվեքննության հաշվետվության նախագիծը ներկայացնելուց հետո:

1. **Համայնքային հիմնարկների բյուջետային միջոցների մուտքերը և ելքերը չեն արտացոլվել պետական լիազորված մարմնի` յուրաքանչյուր այդպիսի սուբյեկտի համար բացված գանձապետական հաշիվներում, այլ իրենց ֆինանսական գործառույթները իրականացրել են առևտրային բանկերում բացված հաշիվների միջոցով։**

Փաստորեն այդ հիմնարկների պահպանման ծախսերը ֆինանսավորվել է չպահպանելով այդ հարաբերությունները կարգավորող օրենսդրության պահանջները, և միաժամանակ դրանց կողմից իրականացվող ֆինանսական գործառույթների համապատասխանությունը` բյուջեների կատարման գործընթացը կարգավորող օրենսդրության պահանջներին, դուրս է մնացել գանձապետարանի նախնական հսկողության շրջանակներից։

1. **Համայնքային ենթակայության նախադպրոցական ուսումնական հաստատությունների հաստիքացուցակները չեն հաստատվել ՀՀ կառավարության կողմից սահմանված չափանիշներին համապատասխան:**

«Նախադպրոցական կրթության մասին» ՀՀ օրենքի համաձայն համայնքային նախադպրոցական ուսումնական հաստատությունների (այսուհետ ՆՈՒՀ) օրինակելի հաստիքացուցակը, մանկավարժական և վարչատնտեսական աշխատողների վարձատրության խմբերի դասակարգման չափանիշները սահմանում է ՀՀ կառավարությունը։ 2024 թվականի ընթացքում համայնքում գործող 17 ՆՈՒՀ-երի հաստատված հաստիքացուցակներում առկա են ՀՀ կառավարության որոշմամբ վարձատրության խմբերի դասակարգման չափանիշներով սահմանված՝ նվազագույն հաստիքային միավորներից ավելի նախատեսված հաստիքներ և ըստ այդմ պահված աշխատողներ՝ առանց կրթության կառավարման պետական լիազորված մարմնի գրավոր համաձայնության։

1. **Համայնքային սեփականության առանձին հողամասեր Համայնքապերանի կողմից օտարվելուց հետո՝ կարճ ժամանակ անց գնորդների կողմից օտարվել են ավելի բարձր գներով։** Որոշ հողակտորներ օտարվել են մեծ մակերեսներով, որոնք գնորդների կողմից ձեռք բերելուց հետո բաժանվել են (տրոհվել են) փոքր մակերեսների և վաճառվել են ձեռք բերվածից ավելի բարձր գներով։
2. «**465500 - Կապիտալ դրամաշնորհներ պետական և համայնքային ոչ առևտրային կազմակերպություններին» տնտեսագիտական դասակարգման հոդվածով դասակարգվող 188,379.3 հազ. դրամի ծախսերը նախատեսվել‚ կատարվել և Համայնքի բյուջեի կատարման տարեկան հաշվետվությունում ներկայացվել են «463700 - ընթացիկ դրամաշնորհներ պետական և համայնքային ոչ առևտրային կազմակերպություններին» տնտեսագիտական դասակարգման հոդվածով**։

«Բարեկարգում» ՀՈԱԿ-ին ընթացիկ ծախսերի ձեռք բերման ֆինանսավորման համար «463700 - ընթացիկ դրամաշնորհներ պետական և համայնքային ոչ առևտրային կազմակերպություններին» տնտեսագիտական դասակարգման հոդվածով հատկացվել է 483,155.75 հազ. դրամ, սակայն 188,379.3 հազ. դրամը ծախսվել է ոչ Ֆինանսական ակտիվների ձեռք բերման ֆինանսավորման համար։

1. **«Բարեկարգում» ՀՈԱԿ-ը 2024 թվականի ընթացքում ՀՀ հարկային օրենսգրքի համաձայն ԱԱՀ-ի հաշվարկներ հարկային մարմնին չի ներկայացրել։**

ՀՈԱԿ-ի նախորդ հարկային տարվա ընթացքում գործունեության բոլոր տեսակների մասով իրացման շրջանառությունը գերազանցել է 115 միլիոն դրամը և 2024 թվականի հունվարի 1-ից ՀՀ Հարկային օրենսգրքի համաձայն համարվել է ավելացված արժեքի հարկ վճարող։ ՀՈԱԿ-ի 2024 թվականի շրջանառությունը գործունեության բոլոր տեսակների մասով կազմել է 483,155.75 հազ. դրամ:

***Համայնքի ղեկավարի աշխատակազմի պատասխանատվությունը ֆինանսական հաշվետվությունների համար։***

Համայնքի ղեկավարի աշխատակազմը պատասխանատվություն է կրում ֆինանսական հաշվետվության պատրաստման և ճշմարիտ ներկայացման համար՝ համաձայն «Հանրային հատվածի կազմակերպությունների հաշվապահական հաշվառման մասին» օրենքի, ՀՀ ֆինանսների նախարարի 2019 թվականի մարտի 13-ի N 254-Ն և ՀՀ ֆինանսների և էկոնոմիկայի նախարարի 2007 թվականի հունվարի 9-ի N 5 հրամանների:

Ղեկավարությունը պատասխանատու է նաև այնպիսի ներքին հսկողության համար, որն անհրաժեշտ է խարդախության կամ սխալի հետևանքով էական խեղաթյուրումներից զերծ ֆինանսական հաշվետվությունների պատրաստումն ապահովելու համար:

Ֆինանսական հաշվետվությունները պատրաստելիս՝ Համայնքի ղեկավարը պատասխանատու է Աշտարակի համայնքապետարանի անընդհատ գործելու կարողության գնահատման համար՝ անհրաժեշտության դեպքում բացահայտելով անընդհատությանը վերաբերող հարցերը, ինչպես նաև հաշվապահական հաշվառման անընդհատության հիմունքը կիրառելու համար:

Կառավարման օղակներում գտնվող անձինք պատասխանատու են ֆինանսական հաշվետվողականության գործընթացի վերահսկման համար։

***Հաշվեքննիչ պալատի պատասխանատվությունը ֆինանսական հաշվետվությունների հաշվեքննության համար***

Հաշվեքննիչ պալատի պատասխանատվությունն է՝ ստանալ ողջամիտ հավաստիացում առ այն, որ ֆինանսական հաշվետվությունները‚ ամբողջությամբ վերցրած‚ զերծ են էական խեղաթյուրումից սխալի կամ խարդախության պատճառով։

Ողջամիտ հավաստիացումը բարձր (ոչ բացարձակ) մակարդակի հավաստիացում է։ Այն չի երաշխավորում, որ Օրենքին և Աուդիտի բարձրագույն մարմինների միջազգային ստանդարտների հիման վրա մշակված մեթոդաբանություններին, ուղեցույցներին և այլ փաստաթղթերին համապատասխան իրականացված հաշվեքննությունը միշտ կհայտնաբերի էական խեղաթյուրումը, երբ այն առկա է։ Խեղաթյուրումները կարող են առաջանալ սխալի կամ խարդախության արդյունքում, և համարվում են էական, երբ ողջամտորեն կարող է ակնկալվել, որ դրանք, առանձին կամ միասին վերցրած, կազդեն ֆինանսական հաշվետվություններն օգտագործողների՝ այդ ֆինանսական հաշվետվությունների հիման վրա կայացվող որոշումների վրա։

Հաշվեքննության ընթացքում կիրառվել է մասնագիտական դատողության սկզբունքը և պահպանվել մասնագիտական կասկածամտության սկզբունքը։ Բացի այդ՝

* հատկորոշվել և գնահատվել են խարդախության կամ սխալի արդյունքում ֆինանսական հաշվետվության էական խեղաթյուրման ռիսկերը, նախագծվել և իրականացվել են հաշվեքննության ընթացակարգեր՝ այդ ռիսկերին արձագանքելու նպատակով, և ձեռք են բերվել հաշվեքննության ապացույցներ, որոնք բավարար (համապատասխան) են կարծիքի համար։ Խարդախության հետևանքով առաջացած էական խեղաթյուրման չհայտնաբերման ռիսկն ավելի բարձր է, քան սխալի հետևանքով էական խեղաթյուրման չհայտնաբերման ռիսկը, քանի որ խարդախությունը կարող է ներառել հանցավոր համաձայնության, զեղծարարության, միտումնավոր բացթողումների, սխալ ներկայացումների կամ ներքին հսկողության համակարգի թերություններ․
* ձեռք են բերվել հաշվեքննությանը վերաբերող ներքին հսկողության մասին պատկերացում՝ տվյալ հանգամանքներին համապատասխան հաշվեքննության ընթացակարգեր նախագծելու, և ոչ թե հաշվեքննության ենթակա մարմնի ներքին հսկողության արդյունավետության վերաբերյալ կարծիք արտահայտելու համար.
* եթե հաշվեքննության ընթացքում Հաշվեքննիչ պալատը գալիս է հետևության, որ կատարված արարքը պարունակում է առերևույթ հանցագործության հատկանիշներ, համապատասխան նյութերը Հաշվեքննիչ պալատի որոշմամբ ուղարկվում են Հայաստանի Հանրապետության գլխավոր դատախազություն.
* պատկերացում է կազմվել հաշվեքննությանը վերաբերող ներքին հսկողության համակարգի մասին՝ հաշվեքննության ընթացակարգեր նախագծելու նպատակով, և ոչ թե հաշվեքննության օբյեկտի ներքին հսկողության արդյունավետության վերաբերյալ կարծիք արտահայտելու համար.
* գնահատվել է ֆինանսական հաշվետվության ընդհանուր ներկայացումը, կառուցվածքը և բովանդակությունը, ներառյալ՝ բացահայտումները, ինչպես նաև ֆինանսական հաշվետվության հիմքում ընկած գործարքների ու դեպքերի ճշմարիտ ներկայացումը.
* բացահայտված խեղաթյուրումների վերաբերյալ Հաշվեքննիչ պալատը որակում չի տալիս և դրանց հետևանքների վերաբերյալ կանխատեսումներ չի անում:

Հաշվեքննության օբյեկտի ղեկավարին, ի թիվս այլ հարցերի, ներկայացվել են հաշվեքննության առաջադրանքը, ինչպես նաև հաշվեքննության ընթացքում հայտնաբերված նշանակալի հարցերից, ներառյալ՝ ներքին հսկողությանը վերաբերող նշանակալի թերություններից բաղկացած հաշվեքննության հաշվետվության նախագիծը՝ տալով նախագծում ներկայացված փաստերի, առաջարկությունների և այլ տեղեկությունների վերաբերյալ գրավոր մեկնաբանություններ ներկայացնելու հնարավորություն:

***Եզրակացություն իրավական ակտերով և (կամ) քաղաքացիաիրավական հարաբերությունների շրջանակում կնքված այլ գործարքներով սահմանված չափանիշներին ու պահանջներին համապատասխանելու վերաբերյալ***

***Եզրակացություն***

Հաշվեքննությամբ գնահատվել է Համայնքի 2024 թվականի ֆինանսատնտեսական գործունեության իրականացման համապատասխանությունը գործող իրավական ակտերով և (կամ) քաղաքացիաիրավական հարաբերությունների շրջանակում կնքված այլ գործարքներով սահմանված չափանիշներին ու պահանջներին:

Հաշվեքննությամբ բացահայտվել են էական անհամապատասխանություններ, որոնք վկայում են Համայնքի կողմից գործող իրավական ակտերով և (կամ) քաղաքացիաիրավական հարաբերությունների շրջանակում կնքված այլ գործարքներով սահմանված չափանիշներին ու պահանջների չպահպանման մասին:

Հայտնաբերված անհամա­պա­տաս­­խանությունները չեն ազդում սույն եզրակացության «Անկախ հաշ­վե­քննության կարծիք» բաժնի «Կարծիք» պարագրաֆում ներկայացված կարծիքի վրա։

***Համայնքի ղեկավարի աշխատակազմի պատասխանատվությունը***

Համայնքի ղեկավարի աշխատակազմը պատասխանատու է ֆինանսատնտեսական գործունեությունն իրականացնել իրավական ակտերին, ինչպես նաև քաղաքացիաիրավական հարաբերությունների շրջանակներում կնքված այլ գործարքներով սահմանված չափանիշներին և պահանջներին համապատասխան։

***Հաշվեքննիչ պալատի պատասխանատվությունը***

Հաշվեքննիչ պալատի պատասխանատվությունն է՝ Համայնքապետարանի ֆինանսատնտեսական գործունեության վերաբերյալ հաշվետվությունում ներկայացնել տեղեկատվություն, հայտնաբերված անհամապատասխանությունների վերաբերյալ (սույն հաշվետվության 4-րդ բաժնի 1-ից 12-րդ կետեր)։ Համայնքապետարանի ֆինանսատնտեսական գործունեության վերաբերյալ հաշվետվությունում օգտագործվում են համապատասխանության հաշվեքննությունների արդյունքները, որոնք ենթադրում են՝ որոշել հաշվեքննության օբյեկտի ֆինանսատնտեսական գործունեության համապատաuխանությունն իրավական ակտերին, ինչպես նաև քաղաքացիաիրավական հարաբերությունների շրջանակներում կնքված այլ գործարքներով սահմանված չափանիշներին և պահանջներին։ Հաշվեքննիչ պալատը չի հաշվեքննում հաշվեքննության օբյեկտների ֆինանսատնտեսական գործունեության համապատասխանությունը բոլոր իրավական ակտերին, ինչպես նաև քաղաքացիաիրավական հարաբերությունների շրջանակներում կնքված բոլոր այլ գործարքներով սահմանված չափանիշներին և պահանջներին։

Հաշվեքննիչ պալատի պատասխանատվության շրջանակներում են նաև ՀՀ 2024 թվականի Համայնքի ղեկավարի աշխատակազմի ֆինանսական հաշվետվությունների վերաբերյալ հաշվեքննության հաշվետվության Հաշվեքննիչ պալատի պատասխանատվությունը բաժնում ներկայացված՝ համապատասխանության հաշվեքննություններին վերաբերելի հարցերը:



**Կարեն Առուստամյան \_\_\_\_\_\_\_\_\_\_\_\_\_\_\_\_\_\_\_\_\_\_**

**Հաշվեքննիչ պալատի անդամ** Ստորագրություն

«25 Դեկտեմբերի 2025 թվական

*Հաշվեքննիչ պալատ*

*Մ.Բաղրամյան 19, ք.Երևան*

*Հայաստանի Հանրապետություն*

1. **ՀԱՄԱՅՆՔԻ 2024 ԹՎԱԿԱՆԻ ԲՅՈՒՋԵԻ ԿԱՏԱՐՄԱՆ ՖԻՆԱՆՍԱԿԱՆ ՑՈՒՑԱՆԻՇՆԵՐ**

***ՀԱՄԱՅՆՔԻ ԲՅՈՒՋԵԻ ԵԿԱՄՈՒՏՆԵՐԻ ԿԱՏԱՐՈՒՄ***

Աշտարակ համայնքի ավագանու 2025 թվականի մարտի 11-ի N 27-Ա որոշմամբ հաստատվել է Համայնքի 2024 թվականի բյուջեի կատարման տարեկան հաշվետվությունը: Համաձայն հաստատված հաշվետվության, բյուջեի եկամուտների տարեկան պլանը կազմել է 6,149,212.40 հազ. դրամ, տարեկան ճշտված պլանը՝ 6,409,212.40 հազ. դրամ, փաստացի մուտքերը՝ 5,409,633.20 հազ. դրամ: 2024 թվականի տարեսկզբի ազատ մնացորդը կազմել է 483,124.12 հազ. դրամ, 2024 թվականի դեկտեմբերի 31-ի դրությամբ՝ 103,566.27 հազ. դրամ։

Համայնքի բյուջեի եկամուտների կատարողականը տարեկան ճշտված պլանի նկատմամբ կազմել է 84.4%: Եկամուտների կատարողական ցուցանիշները ըստ հոդվածների ներկայացված են Աղյուսակ 1-ում:

Աղյուսակ 1

**Համայնքի բյուջեի 2024 թվականի եկամուտների կատարողական ցուցանիշներ**

Հազ.դրամ

|  |  |  |  |  |  |
| --- | --- | --- | --- | --- | --- |
| Հոդված | Եկամտատեսակներ | Տարեկան հաստատված պլան | Տարեկան ճշտված պլան | Փաստացի | Կատարողականի տոկոսը |
| 1 | 2 | 3 | 4 | 5 | 6 |
|  | ***ԸՆԴԱՄԵՆԸ ԵԿԱՄՈՒՏՆԵՐ*** | ***6,149,212.40*** | ***6,409,212.40*** | ***5,409,633.20*** | ***84.4*** |
| 7100 | Հարկեր և տուրքեր | 892,700.00 | 1,117,700.00 | 1,156,148.20 | 103.4 |
| 7300 | Պաշտոնական դրամաշնորհներ | 4,806,514.40 | 4,806,514.40 | 3,760,098.75 | 78.2 |
| 740000 | Այլ եկամուտներ | 449,998.00 | 484,998.00 | 493,386.24 | 101.7 |

**ՀԱՄԱՅՆՔԻ ԲՅՈՒՋԵԻ ԾԱԽՍԵՐԻ ԿԱՏԱՐՈՒՄ**

Համաձայն Համայնքի 2024 թվականի բյուջեի կատարման տարեկան հաշվետվության, 2024 թվականի բյուջեի ծախսերի տարեկան պլանը կազմել է 6,632,336.52 հազ. դրամ, տարեկան ճշտված պլանը՝ 6,892,336.52 հազ. դրամ, փաստացի ծախսերը՝ 5,306,066.93 հազ. դրամ:

Համայնքի բյուջեի ծախսերի կատարողականը տարեկան ճշտված պլանի նկատմամբ կազմել է 77 %: Ծախսերի կատարողական ցուցանիշները ներկայացված են Աղյուսակ 2-ում:

Աղյուսակ 2

**Համայնքի բյուջեի 2024 թվականի ծախսերի կատարողական ցուցանիշներ**

Հազ․դրամ

|  |  |  |  |  |  |
| --- | --- | --- | --- | --- | --- |
| Հ/Հ | Ծախսեր | Տարեկան հաստատված պլան | Տարեկան ճշտված պլան | Փաստացի | Կատարողականի տոկոսը |
|  | ***ԸՆԴԱՄԵՆԸ ԾԱԽՍԵՐ*** | ***6,632,336.52*** | ***6,892,336.52*** | ***5,306,066.93*** | ***77*** |
| ***Ա.*** | ***Ընթացիկ ծախսեր, այդ թվում`*** | ***4,311,616.12*** | ***3,421,616.12*** | ***3,217,783.02*** | ***94*** |
| 1 | Աշխատանքի վարձատրություն | 803,798.00 | 588,830.00 | 583,786.67 | 99,1 |
| 2 | Ծառայությունների և ապրանքների ձեռք բերում | 309,700.00 | 300,677.80 | 231,041.54 | 76,8 |
| 3 | Սուբսիդիաներ | 1,256,764.80 | 1,211,764.80 | 1,177,407.99 | 97,2 |
| 4 | Դրամաշնորհներ | 1,175,353.31 | 1,261,643.51 | 1,174,839.16 | 93,1 |
| 5 | Սոցիալական նպաստներ եվ կենսաթոշակներ | 54,000.00 | 40,200.00 | 33,824.60 | 81,1 |
| 6 | Այլ ծախսեր | 712,000.00 | 18,500.00 | 16,883.04 | 91,2 |
| ***Բ.*** | ***ՈՉ ՖԻՆԱՆՍԱԿԱՆ ԱԿՏԻՎՆԵՐԻ ԳԾՈՎ ԾԱԽՍԵՐ*** | ***6,298,000.00*** | ***7,448,000.00*** | ***2,980,320.96*** | ***40*** |
| 1 | Հիմնական միջոցներ | 6,298,000.00 | 7,448,000.00 | 2,980,320.96 | 40 |
| ***Գ.*** | ***ՈՉ ՖԻՆԱՆՍԱԿԱՆ ԱԿՏԻՎՆԵՐԻ ԻՐԱՑՈՒՄԻՑ ՄՈՒՏՔԵՐ*** | ***-3,977,279.60*** | ***-3,977,279.60*** | ***-892,037.04*** | ***22,4*** |
| 1 | Հիմնական միջոցների իրացումից մուտքեր | -400,000.00 | -400,000.00 | 0.00 | 0 |
| 2 | Հողի իրացումից մուտքեր | -3,577,279.60 | -3,577,279.60 | -892,037.04 | 22,9 |

1. **ԱՐՁԱՆԱԳՐՎԱԾ ԱՆՀԱՄԱՊԱՏԱՍԽԱՆՈՒԹՅՈՒՆՆԵՐԸ**

## ***Բյուջեի կատարման մասին հաշվետվություն***

***Առկա է անհամապատասխանություն «Հայաստանի Հանրապետության բյուջետային համակարգի մասին» օրենքի 35-րդ հոդվածի 5-րդ մասի և ՀՀ ֆինանսների նախարարի 2019 թվականի մարտի 13-ի N 254-Ն հրամանի Հավելված N 2-ի 21-րդ կետի պահանջների հետ։***

Համաձայն

* «Հայաստանի Հանրապետության բյուջետային համակարգի մասին» օրենքի 35-րդ հոդվածի 5-րդ մասի «Համայնքի բյուջեի կատարման տարեկան հաշվետվությունն ավագանու նիստում քննարկվում և հաստատվում է ավագանու անդամի (անդամների) կամ աուդիտորական մասնագիտացված կազմակերպության եզրակացության առկայությամբ մինչև ընթացիկ տարվա մարտի 20-ը»։
* ՀՀ ֆինանսների նախարարի 2019 թվականի մարտի 13-ի N 254-Ն հրամանի Հավելված N 2-ի
* 21-րդ կետի՝ «...համայնքի բյուջեի կատարման մասին հաշվետվությունն իրենից ներկայացնում է հաշվետու ժամանակահատվածում համայնքի բյուջեի կատարման մասին թվային և վերլուծական տեղեկատվություն (հաշվետվություն)…»:

Հաշվեքննությամբ պարզվել է, որ Համայնքի 2024 թվականի բյուջեի կատարման տարեկան հաշվետվությունը Համայնքի ավագանու կողմից հաստատվել է 2024 թվականի մարտի 11-ին և պարունակել է միայն թվային տեղեկատվություն, իսկ վերլուծական մասը հաստատվել է օրենքով սահմանված ժամկետից ուշացումով՝ 2025 թվականի հոկտեմբերի 17-ին՝ սույն հաշվեքննության հաշվետվության նախագիծը ներկայացնելուց հետո։

***Համայնքապետարանի մեկնաբանությունը***

Բյուջեի կատարման մասին հաշվետվությունում արձանագրված անհամապատասխանությունը՝ բյուջեի կատարման թվային և վերլուծական տեղեկատվության մասին, կատարված է եղել, սակայն այն հաստատվել է Աշտարակ համայնքի ավագանու 2025 թվականի հոկտեմբերի 17-ի N 138-Ա որոշմամբ («Հայաստանի հանրապետության Արագածոտնի մարզի Աշտարակ համայնքի 2024 թվականի բյուջեի կատարման տարեկան հաշվետվությունը հաստատելու մասին» 11.03.2025 թվականի N 27-Ա որոշման մեջ կատարվել են համապատասխան լրացումներ):

***Հաշվեքննողների արձագանքը***

Համայնքի 2024 թվականի բյուջեի կատարման մասին հաշվետվության վերլուծական մասը Համայնքի ավագանու № 138-Ա որոշմամբ հաստատվել է 2025 թվականի հոկտեմբերի 17-ին օրենքով սահմանված ընթացիկ տարվա մարտի 20-ի փոխարեն։

## ***Համայնքային հիմնարկների պահպանման ծախսերի ֆինանսավորում***

### ***Համայնքային հիմնարկների ֆինանսական գործառնությունների իրականացում***

***Առկա է անհամապատասխանություն «Բյուջետային համակարգի մասին» օրենքի 15-րդ հոդվածի 7-րդ մասի և 33-րդ 5-րդ մասի պահանջների հետ։***

Համաձայն

* «Բյուջետային համակարգի մասին» օրենքի
* 15-րդ հոդվածի
* 7-րդ մասի՝ «Պետական և համայնքային հիմնարկների բյուջետային միջոցների մուտքերը և ելքերն արտացոլվում են պետական լիազորված մարմնի` յուրաքանչյուր այդպիսի սուբյեկտի համար բացված գանձապետական հաշիվներում»:
* 33-րդ հոդվածի
* 5-րդ մասի՝ «Համայնքի բյուջեի կատարման սպասարկումը, սույն օրենքի համաձայն, կառավարության սահմանած կարգով իրականացնում է պետական լիազորված մարմինը` գանձապետարանի ստորաբաժանումների միջոցով»:

Հաշվեքննությամբ պարզվել է‚ որ «Աշտարակի աղբահանություն և սանիտարական մաքրում» և «Աշտարակի խմելու ջրի մատակարարման և սպասարկման համայնքային հիմնարկներն իրենց ֆինանսական գործառնությունները գանձապետական համակարգի միջոցով կատարելու փոխարեն իրականացրել են առևտրային բանկերում[[18]](#footnote-18) բացված հաշվարկային հաշիվիվների միջոցով։

«Գանձապետական համակարգի մասին» օրենքի 17-րդ հոդվածի համաձայն համայնքների բյուջեների կատարման նկատմամբ գանձապետարանն իրականացնում է նախնական հսկողություն։ Հիմնարկների անվամբ բացված գանձապետական հաշիվներից ֆինանսական միջոցների ելքագրումը, գանձապետարանում գնահատվում է հիմնարկների կողմից իրականացվող ֆինանսական գործառույթների համապատասխանությունը` բյուջեների կատարման գործընթացը կարգավորող` Հայաստանի Հանրապետության օրենքներով և այլ ակտերով սահմանված պահանջներին: Անհամապատասխանության հայտնաբերման դեպքում հիմնարկների անվամբ բացված գանձապետական հաշիվներից ֆինանսական միջոցների ելքագրումը ժամանակավորապես դադարեցվում է, որից հետո` գանձապետարանը տեղյակ է պահում տեղական ինքնակառավարման մարմնի ղեկավարին, որն ապահովում է անհամապատասխանության շտկումը:

### ***Համայնքային հիմնարկներին ֆինանսական հատկացումներ***

***Առկա է անհամապատասխանություն «Բյուջետային համակարգի մասին» օրենքի 5-րդ հոդվածի 1ին և 4-րդ մասի‚ 15-րդ հոդվածի 1-ին և 7-րդ մասի, 33-րդ հոդվածի 1-ին մասի‚ 2-րդ մասի «ա» կետի‚ ինչպես նաև ՀՀ Ֆինանսների և Էկոնոմիկայի նախարարի 2007 թվականի հունվարի 9-ի N 5-Ն հրամանի N 16 հավելվածի պահանջների հետ։***

Համաձայն

* «Բյուջետային համակարգի մասին» օրենքի
* 5-րդ հոդվածի
* 1-ին մասի՝ բյուջետային հիմնարկներ են բյուջեներից ֆինանսավորվող պետական և համայնքային հիմնարկները։
* 4-րդ մասի՝ պետական և տեղական ինքնակառավարման մարմին չհամարվող բյուջետային հիմնարկի պահպանման ծախսերի նախահաշիվն ընդհանուր հատկացումների սահմաններում հաստատում է կառավարման վերադաս մարմնի ղեկավարը` օրենքով և այլ իրավական ակտերով սահմանված կարգով:
* 15-րդ հոդվածի
* 1-ին մասի՝ Բյուջեների կատարումը պետական և տեղական ինքնակառավարման մարմինների` համապատասխանաբար պետական և համայնքների բյուջեների մուտքերի ձևավորման և ելքերի իրականացման կանոնակարգված գործունեությունն է:
* 33-րդ հոդվածի
* 1-ին մասի՝ Համայնքի բյուջեի մասին ավագանու որոշումն ուժի մեջ մտնելուց հետո` երկշաբաթյա ժամկետում, համայնքի ղեկավարը սահմանում է համայնքի բյուջեի կատարման եռամսյակային համամասնությունները, բյուջետային օրենսդրությամբ սահմանված կարգով և ժամկետներում հաստատում է բյուջետային հիմնարկների պահպանման ծախսերի նախահաշիվները:
* 2-րդ մասի «ա» կետի՝ Համայնքի ղեկավարը, համայնքի բյուջեի կատարումն ապահովելու նպատակով համայնքի ավագանու հաստատած տարեկան բյուջեն, եռամսյակային համամասնություններով և բյուջետային հիմնարկների պահպանման ծախսերի տարեկան և եռամսյակային բաշխմամբ հաստատված նախահաշիվները տրամադրում է համայնքի բյուջեի կատարման սպասարկումն իրականացնող պետական լիազորված մարմնին։
* ՀՀ Ֆինանսների և Էկոնոմիկայի նախարարի 2007 թվականի հունվարի 9-ի N 5-Ն հրամանի N 16 հավելվածի«463700 - Ընթացիկ դրամաշնորհներ պետական և համայնքային ոչ առևտրային կազմակերպություններին» տնտեսագիտական դասակարգման հոդվածը նախատեսված է պետական և համայնքային ոչ առևտրային կազմակերպություններին հատկացվող ընթացիկ դրամաշնորհների գծով ծախսերի դասակարգման համար:

Հաշվեքննությամբ պարզվել է‚ որ «Աշտարակի աղբահանություն և սանիտարական մաքրում» և «Աշտարակի խմելու ջրի մատակարարման և սպասարկման համայնքային հիմնարկների պահպանման ծախերը այդ ծախսերի համապատասխան տնտեսագիտական դասակարգման հոդվածներով նախատեսելու և ֆինանսավորման հայտերի հիման վրա վճարելու փոխարեն նախատեսվել‚ իրականացվել[[19]](#footnote-19) և Համայնքի բյուջեի կատարման տարեկան հաշվետվությունում 686‚332.41 հազ. դրամի չափով արտացոլվել են «463700 - Ընթացիկ դրամաշնորհներ պետական և համայնքային ոչ առևտրային կազմակերպություններին» տնտեսագիտական դասակարգման հոդվածով։

***Համայնքապետարանի մեկնաբանությունը***

Պահպանելով «Բյուջետային համակարգի մասին» Հայաստանի Հանրապետության օրենքի 5-րդ հոդվածի 4-րդ մասի, 33-րդ հոդվածի 1-ին մասի և 2-րդ մասի «ա» կետի պահանջները՝ Աշտարակ համայնքի ղեկավարի կողմից հաստատվել են համայնքային հիմնարկների պահպանման ծախսերի նախահաշիվները՝ եռամսյակային համամասնություններով:

Ընդունելով հաշվետվության նախագծով ներկայացված առաջարկությունները (արդեն իսկ աշխատանքներ են տարվում պետական լիազոր մարմնի հետ հիմնարկների գործառույթները գանձապետական համակարգին ինտեգրելու հետ կապված)՝ այնուամենայնիվ, պետք է արձանագրել, որ նշված հիմնարկները ստեղծվել են «Տեղական ինքնակառավարման մասին» Հայաստանի Հանրապետության օրենքով սահմանված կարգով, իր լիազորությունների իրականացման նպատակով։

Հաշվի առնելով վերջիններիս կարգավիճակը, համայնքի բյուջեից հատկացումները կատարվել են նախահաշիվների հոդվածներին համապատասխան՝ մեկ թվով՝ կնքելով համապատասխան պայմանագիր։

***Հաշվեքննողների արձագանքը***

Նկատի ունենալով, որ «․․․արդեն իսկ աշխատանքներ են տարվում պետական լիազոր մարմնի հետ հիմնարկների գործառույթները գանձապետական համակարգին ինտեգրելու հետ կապված ․․․» առաջարկվել է համապատասխան նախարարություններին միջոցներ ձեռնարկել տվյալ հարաբերությունները կարգավորող օրենսդրության պահանջների կատարման նկատմամբ հսկողությունը կատարելագործելու ուղղությամբ։

## ***Ընթացիկ դրամաշնորհների տրամադրում***

***Առկա է անհամապատասխանություն ՀՀ Ֆինանսների և Էկոնոմիկայի նախարարի N 5-Ն հրամանի N 16 հավելվածի պահանջների հետ, համաձայն որի ընթացիկ դրամաշնորհները տրվում են ընթացիկ ծախսերի և պաշարների ձեռքբերման ֆինանսավորման համար: Կապիտալ դրամաշնորհները ֆինանսավորում են ոչ ֆինանսական ակտիվների ձեռքբերումը (բացառությամբ պաշարներից), երկարաժամկետ ֆինանսական ակտիվների ձեռքբերումը, կամ երկարաժամկետ պարտավորությունների կրճատումը։***

«463700 - ընթացիկ դրամաշնորհներ պետական և համայնքային ոչ առևտրային կազմակերպություններին» տնտեսագիտական դասակարգման հոդվածով «Բարեկարգում» ՀՈԱԿ-ի հետ 2024 թվականին կնքվել է դրամաշնորհի հատկացման պայմանագիր։ Պայմանագրի 1.1 կետով նախատեսվել է համայնքի 2024 թվականի բյուջեի բյուջետային ծախսերի գործառնական դասակարգման 06-1-1 դասից որպես դրամաշնորհ Կատարողին հատկացնել 500,000.00 հազ. դրամ, համայնքի տարածքում փողոցային լուսավորության աշխատանքների իրականացման և սպասարկման, փողոցների մայթերի բակային տարածքների, պուրակների, հուշարձանների տարածքների բարեկարգման և կանաչապատման, համայնքային սեփականություն համարվող շենքերի, բնակելի և ոչ բնակելի տարածքների սպասարկման, պահպանման և շահագործման, նորոգման աշխատանքների կատարման համար։

«Բարեկարգում» ՀՈԱԿ-ի 2024 թվականի դրամարկղային ծախսը կազմել է 483,155.75 հազ. դրամ, որից 188,379.3 հազ. դրամը կազմել են «Ոչ Ֆինանսական ակտիվների գծով ծախսերը»։ Հետևաբար 188,379.3 հազ. դրամի ծախսերը պետք է նախատեսվեին‚ կատարվեին և Համայնքի բյուջեի կատարման տարեկան հաշվետվությունում ներկայացվեին «465500 - Կապիտալ դրամաշնորհներ պետական և համայնքային ոչ առևտրային կազմակերպություններին» տնտեսագիտական դասակարգման հոդվածով։

## ***Նախադպրոցական ուսումնական հաստատությունների հաստիքացուցակներ***

***Առկա է անհամապատասխանություն ՀՀ կառավարության 2022 թվականի սեպտեմբերի 29-ի N 1485-Ն[[20]](#footnote-20) որոշման Հավելվածի 4-րդ կետով սահմանված պահանջների հետ, այն է՝ «Սույն հավելվածով սահմանված հաստիքային միավորները պարտադիր նվազագույնն են: Հիմնադրի կողմից լրացուցիչ բյուջետային միջոցների կամ հաստատության արտաբյուջեի առկայության դեպքում կարող են տրամադրվել լրացուցիչ հաստիքներ՝ Կրթության կառավարման պետական լիազորված մարմնի գրավոր համաձայնությամբ»:***

Համաձայն «Նախադպրոցական կրթության մասին» ՀՀ օրենքի 23-րդ հոդվածի 1-ին մասի 9-րդ կետի՝ ՀՀ կառավարությունը սահմանում է պետական և համայնքային նախադպրոցական ուսումնական հաստատությունների օրինակելի հաստիքացուցակը, մանկավարժական և վարչատնտեսական աշխատողների վարձատրության խմբերի դասակարգման չափանիշները։

Հաշվեքննությամբ համայնքային ենթակայության նախադպրոցական ուսումնական հաստատությունների հաստատված հաստիքացուցակները համեմատվել են ՀՀ կառավարության 2022 թվականի սեպտեմբերի 29-ի N 1485-Ն որոշմամբ սահմանված «Պետական և համայնքային նախադպրոցական ուսումնական հաստատությունների վարչական, մանկավարժական և ուսումնաօժանդակ կազմի վարձատրության խմբերի դասակարգման չափանիշների» հետ։ Պարզվել է, որ 2024 թվականի ընթացքում համայնքում գործող 17 ՆՈՒՀ-երի հաստատված հաստիքացուցակներում առկա են վերը նշված ՀՀ կառավարության որոշմամբ վարձատրության խմբերի դասակարգման չափանիշներով սահմանված՝ նվազագույն հաստիքային միավորներից ավելի պահված հաստիքային միավորներ՝ առանց կրթության կառավարման պետական լիազորված մարմնի գրավոր համաձայնության։Ըստ կատարված վերահաշվարկի 2024 թվականի ընթացքում ավելի պահված և վճարված հաստիքային միավորների ընդհանուր գումարը կազմել է 81,931.20 հազ. դրամ։

Աղյուսակ 3

***Համայնքային ենթակայության ՆՈՒՀ-երի հաստիքացուցակների վերլուծության արդյունքներ***

Հազ.դրամ

|  |  |  |  |  |  |  |
| --- | --- | --- | --- | --- | --- | --- |
| ***Պաշտոնը*** | ***Հաստիքային միավորների քանակը՝ կախված խմբերի թվից*** | | | ***Մեկ միավորի դրույքաչափը (հազ. դրամ)*** | ***Ավելի պահված հաստիքային միավորների գումարը (հազ. դրամ)*** | ***Ընթացիկ տարում ավելի պահված***  ***հաստիքային միավորների***  ***գումարը (հազ. դրամ)*** |
| ***ՀՀ կառավարու***  ***թյան 1485-Ն որոշմամբ հաստատված*** | ***Հաստիքա***  ***ցուցակով հաստատված և փաստացի պահված*** | ***Տարբերու***  ***թյունը*** |
| Խոհարարի օգնական | ***4*** | ***8*** | 4 | 120.00 | 480.00 | 5,760.00 |
| Դերձակ | ***4.25*** | ***8.5*** | 4.25 | 110.00 | 467.50 | 5,610.00 |
| Հավաքարար | ***8.5*** | ***34*** | 25.5 | 120.00 | 3,060.00 | 36,720.00 |
| Տնտեսվար | ***9*** | ***16*** | 7 | 120.00 | 840.00 | 10,080.00 |
| Գոծավար | ***1*** | ***8*** | 7 | 115.00 | 805.00 | 9,660.00 |
| Մեթոդիստ | ***2.5*** | ***6*** | 3.5 | 140.00 | 490.00 | 5,880.00 |
| Դաստիարակ | ***8.19*** | ***10.53*** | 2.34 | 140.00 | 327.60 | 3,931.20 |
| Դաստիարակի օգնական | ***7*** | ***9*** | 2 | 130.00 | 260.00 | 3,120.00 |
| Ֆիզ. հրահանգիչ | ***1.25*** | ***1.75*** | 0.5 | 130.00 | 65.00 | 780.00 |
| Պարուսույց | ***1.25*** | ***1.75*** | 0.5 | 65.00 | 32.50 | 390.00 |
| ***Ընդամենը*** |  |  |  |  |  | ***81,931.20*** |

***Համայնքապետարանի մեկնաբանությունը***

Նախադպրոցական ուսումնական հաստատությունները ֆինանսավորվել են «4637 - ընթացիկ դրամաշնորհներ պետական և համայնքային ոչ առևտրային կազմակերպություններին» տնտեսագիտական դասակարգման հոդվածով։ Աշտարակի համայնքապետարանը նախադպրոցական ուսումնական հաստատությունների 2024թ․ հաստիքացուցակը կազմելուց առաջնորդվել է ՀՀ ԿԳՄՍ նախարարի 21․02․2022թ․ N 09-Ն հրամանով (այն հանդիսանում է դեռևս գործող իրավական ակտ՝ https://www.arlis.am/hy/acts/160646/latest) և ՀՀ կառավարության 29․09․2022թ․ N 1485-Ն որոշմամբ, հետևաբար 5․1 կետում ներկայացվածը չի կարող համարվել խեղաթյուրում, քանի որ համաձայն ՀՀ ԿԳՄՍ նախարարի 21․02․2022թ․ N 09-Ն հրամանի 14-րդ կետի՝ հավելվածով սահմանված հաստիքային միավորները պարտադիր նվազագույնն են։ Հիմնադրի կողմից լրացուցիչ բյուջետային միջոցների կամ հաստատության արտաբյուջեի առկայության դեպքում կարող են տրամադրվել լրացուցիչ հաստիքներ։

Միաժամանակ նշեմ, որ արդեն իսկ համայնքի ավագանու որոշմամբ հաստատվել է նոր՝ ՀՀ կառավարության 29․09․2022թ․ N 1485-Ն որոշման պահանջներին համապատասխան հաստիքացուցակներ։

***Հաշվեքննողների արձագանքը***

Առկա իրավական կոլիզիայի լուծումը կարգավորվում է «Նորմատիվ իրավական ակտերի մասին» օրենքի 40-րդ հոդվածի 1-ին մասի 1-ին և 3-րդ կետերի, համաձայն, ըստ որի կիրառվում է՝

* 1-ին կետ՝ ավելի բարձր իրավաբանական ուժ ունեցող նորմատիվ իրավական ակտի նորմը,
* 3-րդ կետ՝ ավելի ուշ ուժի մեջ մտած նորմատիվ իրավական ակտի նորմերը։

Հետևաբար Համայնքապետարանը պետք է առաջնորդվեր ՀՀ կառավարության 2022 թվականի սեպտեմբերի 29-ի N 1485-Ն որոշմամբ սահմանված նորմատիվ իրավական ակտով և լրացուցիչ հաստիքները սահմաներ Կրթության կառավարման պետական լիազորված մարմնի գրավոր համաձայնությամբ։

## ***Համայնքի խմելու ջրի ցանցի հիմնանորոգման աշխատանքներ***

***Առկա է անհամապատասխանություն ՀՀ Ֆինանսների և Էկոնոմիկայի նախարարի 2007 թվականի հունվարի 9-ի N 5-Ն հրամանի Հավելված N 17-ի պահանջի հետ, համաձայն որի «511300՝ շենքերի և շինությունների կապիտալ վերանորոգում տնտեսագիտական դասակարգման հոդվածը նախատեսված է կապիտալ վերանորոգումների կամ խոշոր նորոգումների ծախսերի դասակարգման համար, իսկ շենքերի և շինությունների կառուցման ծախսերի համար նախատեսված է «511200՝ Շենքերի և շինությունների կառուցում տնտեսագիտական դասակարգման հոդվածը:***

Բնակավայրերի խմելու ջրի ցանցի հիմնանորոգման աշխատանքների Պայմանագրով[[21]](#footnote-21) աշխատանքների ընդհանուր գինը սահմանվել է 183,960.00 հազ. դրամ, որից Համայնքի մասնաբաժինը 64,386.00 հազ. դրամ (35%)։ Հաշվետու ժամանակաշրջանում ընդունվել է 64,386.00 հազ. դրամ կատարողական, վճարվել է 57,129.82 հազ. դրամ և 7,256.18 հազ. դրամը ձևակերպվել է որպես կրեդիտորական պարտք։

Հաշվեքննությամբ պարզվել է, որ խմելու ջրի նոր ջրագծի կառուցման աշխատանքները[[22]](#footnote-22) ներկայացվել են որպես հիմնանորոգման աշխատանքներ։ Ծախսը ջրային կառույցների (Ջրուղիների և ջրամբարների) կառուցման ծախսերի դասակարգման համար նախատեսված«511200՝ Շենքերի և շինությունների կառուցում տնտեսագիտական դասակարգման հոդվածով նախատեսելու և կատարելու փոխարեն, նախատեսվել, կատարվել և հաշվետվության մեջ ներկայացվել է «511300՝ շենքերի և շինությունների կապիտալ վերանորոգում տնտեսագիտական դասակարգման հոդվածով։

## ***Ջրամատակարարում***

### ***Ջրամատակարարման և ջրահեռացման համար սահմանված տեղական վճարներ***

***Առկա է անհամապատասխանություն Տեղական տուրքերի և վճարների մասին օրենքի 14-րդ հոդվածի 1-ին մասի 10-րդ կետի պահանջի հետ, համաձայն որի ՀՀ այն համայնքներում որոնք ներառված չեն ջրմուղ-կոյուղու ծառայություններ մատուցող օպերատոր կազմակերպությունների սպասարկման տարածքներում***, ***սահմանվում են տեղական վճարների դրույքաչափեր՝ մասնավորապես ջրամատակարարման և ջրահեռացման վճարներ՝ համայնքի կողմից կամ համայնքի պատվերով մատուցված ծառայությունների դիմաց փոխհատուցման վճարի չափով .... ։***

Հաշվեքննությամբ պարզվել է որ «Աշտարակի խմելու ջրի մատակարարման և սպասարկման» համայնքային հինարկի կողմից խմելու ջրի ջրամատակարարման և ջրահեռացման ծառայություններ են մատուցվում ջրմուղ-կոյուղու ծառայություններ մատուցող օպերատոր կազմակերպությունների սպասարկման տարածքներում չներառված Համայնքի 20 բնակավայրերում և այդ ծառայությունների դիմաց 2024 թվականի փոխհատուցման չափը պլանավորվել է 290,000.00 հազ. դրամ, փաստացի կազմել է 241,760.85 հազ. դրամ։ Համայնքի ավագանու 2023 թվականի դեկտեմբերի 11-ի N 162-Ն և 2024 թվականի հունվարի 17-ի N 5-Ա որոշումներով ջրամատակարարման և ջրահեռացման վարձավճարի դրույքաչափեր են սահմանվել վերը նշված 20 բնակավայրերից ընդամենը 9 բնակավայրի համար, յուրաքանչյուր բնակավայրում սահմանելով տարբեր դրույքաչափեր։ Այդ 9 բնակավայրերում 2024 թվականի ջրամատակարարման և ջրահեռացման տեղական վճարների չափը, Համայնքի ավագնու վերը նշված որոշումներով սահմանված դրույքաչափերով կազմել է 35,938.31 հազ. դրամ։

Համայնքի 2024 թվականի բյուջեի համապատասխան հոդվածով՝ «Ջրմուղ-կոյուղու համար այն համայնքներում, որոնք ներառված չեն ջրմուղ-կոյուղու ծառայություններ մատուցող կազմակերպությունների սպասարկման տարածքներում****** պլանավորվել է 33,000.00 հազ. դրամ եկամուտ։ 2024 թվականի ընթացքում համայնքի բյուջե մուտքագրվել է 36,495.24 հազ. դրամ։

Համայնքի 11 բնակավայրերում ջրամատակարարման և ջրահեռացման ծառայությունների դրույքաչափեր չեն սահմանվել և այդ ծառայությունների մատուցման դիմաց վճարներ չեն հաշվարկվել և չեն գանձվել։

### ***Ջրամատակարարման և ջրահեռացման համար սահմանված տեղական վճարների հաշվարկում և գանձում***

***Առկա է անհամապատասխանություն Տեղական տուրքերի և վճարների մասին օրենքի 6-րդ հոդվածի 1-ին մասի 4-րդ կետի պահանջի հետ, այն է Տեղական տուրք և (կամ) վճար վճարողները պարտավոր են` ...օրենքով սահմանված դեպքերում վճարել տեղական տուրքը և (կամ) վճարը ժամանակին չվճարելու համար հաշվարկված տույժի գումարները:***

Հաշվեքննությամբ պարզվել է, որ Համայնքի ջրամատակարարման և ջրհեռացման վճարների հաշվարկը 2022 թվականից սկսած կատարվում է համակարգչային ծրագրի /Excel/ միջոցով։ Ծրագրում հաշվառված են միայն ավագանու կողմից ջրամատակարարման և ջրահեռացման վճարների դրույքաչափեր սահմանված բնակավայրի ջրօգտագործողները։

Ֆիզիական անձանց համար ջրամատակարարման վճարների գծով հաշվարկված պարտավությունը 2024 թվականին դեկտեմբերի 31-ի դրությամբ կազմել է 9,005.55 հազ. դրամ (դեբիտորական պարտք) և 19 իրավաբանական անձանց համար՝ 576.50 հազ. դրամ։ Վերը նշված ծրագիրը չունի իրավաբանական անձանց ջրամատակարարման և ջրահեռացման վճարի վճարումը սահմանված ժամկետից ուշացնելու դեպքում տույժերի հաշվարկման հնարավորություն։

## ***Աղբահանություն***

### ***Չհաշվարկված տույժեր***

***Առկա է անհամապատասխանություն «Աղբահանության և սանիտարական մաքրման մասին» օրենքի 21-րդ հոդվածի 1-ին մասի պահանջների հետ, այն է՝ «...Աղբահանության վճարի վճարումը սույն օրենքով սահմանված ժամկետից ուշացնելու դեպքում ժամկետանց յուրաքանչյուր օրվա համար աղբահանության վճար վճարողը, իսկ սույն օրենքի 16-րդ հոդվածի 1-ին մասի 2-րդ կետով նախատեսված դեպքում աղբահանության վճար հաշվարկողը վճարում է տույժ` ժամանակին չմուծված աղբահանության վճարի գումարի 0,075 տոկոսի չափով, դրանց վճարման ժամկետից անցած ամբողջ ժամանակաշրջանի համար, բայց ոչ ավելի, քան 730 օրվա համար...»:***

Հաշվեքննությամբ պարզվել է, որ աղբահանության վճարների հաշվարկման և գանձման համար Համայնքապետարանում 2023 թվականին ներդրվել է համակարգչային ծրագիր, որը հնարավորություն չի ընձեռնում պայմանագրով նախատեսված աղբահանության վճարի վճարումը սահմանված ժամկետից ուշացնելու դեպքում տույժերի հաշվարկման համար։

***Համայնքապետարանի մեկնաբանությունը***

Արձանագրված փաստը՝ տույժերը չկիրառելու վերաբերյալ, հանդիսացել է ծրագրային խնդիր։ Այն վերանայվել է, և ծրագիրը նորից վերագործարկվելու է տույժերը հաշվառելու նոր գործիքով, որից հետո անդրադարձ կկատարվի վերը նշվածին։

***Հաշվեքննողների արձագանքը***

Ընդունվել է ի գիտություն։

### ***Իրավաբանական անձանց հետ կնքված պայմանագրեր***

***Առկա է անհամապատասխանություն «Աղբահանության և սանիտարական մաքրման մասին» օրենքի 21-րդ հոդվածի 1-ին մասի պահանջի հետ‚ համաձայն որի «...Աղբահանության վճարի վճարումը սույն օրենքով սահմանված ժամկետից ուշացնելու դեպքում ժամկետանց յուրաքանչյուր օրվա համար աղբահանության վճար վճարողը, իսկ սույն օրենքի 16-րդ հոդվածի 1-ին մասի 2-րդ կետով նախատեսված դեպքում աղբահանության վճար հաշվարկողը վճարում է տույժ` ժամանակին չմուծված աղբահանության վճարի գումարի 0,075 տոկոսի չափով, դրանց վճարման ժամկետից անցած ամբողջ ժամանակաշրջանի համար, բայց ոչ ավելի, քան 730 օրվա համար...»։***

Հաշվեքննությամբ պարզվել է‚ որ ***«***Աշտարակի աղբահանություն և սանիտարական մաքրում» համայնքային հիմնարկի և համայնքի տարածքում գործունեություն իրականացնող 216 իրավաբանական անձանց միջև կնքված Պայմանագրերի[[23]](#footnote-23) 7-րդ կետով սահմանել են որ «...կենցաղային աղբի հեռացման աշխատանքների դիմաց վճարումը պայմանագրով սահմանված ժամկետից ուշացնելու դեպքում ժամկետանց յուրաքանչյուր օրվա համար պատվիրատուն վճարում է տույժ՝ ժամանակին չմուծված վճարի գումարի 0.15 տոկոսի չափով, դրանց վճարման ժամկետից անցած ամբողջ ժամանակաշրջանի համար, բայց ոչ ավելի, քան 180 օրվա համար»...։

***Համայնքապետարանի մեկնաբանությունը***

4․7․2 կետի հետ կապված՝ պայմանագրերին կից կազմվել են համաձայնագրեր՝ տույժի չափը նշվել է 0,075 %, վճարման ժամկետը՝ 730 օր։

***Հաշվեքննողների արձագանքը***

Ընդունվել է ի գիտություն։

### ***Չհաշվարկված և չվճարված աղբահանության վճարներ***

***Առկա է անհամապատասխանություն «Աղբահանության և սանիտարական մաքրման մասին» օրենքի 14-րդ հոդվածի 3-րդ մասի 3.1 կետով սահմանված պահանջների հետ, այն է՝ «***…***ոչ բնակելի շենքի և (կամ) շինության և (կամ) տարածքների մասով աղբահանության հարաբերությունները կարգավորվում են աղբահանության ծառայություն մատուցող և ստացող կողմերի միջև կնքված պայմանագրով…»:***

Հավշեքննությամբ պարզվել է‚ որ Համայնքի բնակավայրերում 2024 թվականի ընթացքում գործող 72 տնտեսվարող սուբյեկտների հետ աղբահանության ծառայությունների մատուցման պայմանագրեր չեն կնքվել և աղբահանության վճարներ չեն գանձվել: Մեր կողմից կատարված վերահաշվարկի արդյունքում, ելակետային տվյալ ընդունելով Համայնքի ավագանու կողմից աղբահանության համար սահմանված վճարի դրույքաչափերը՝ պարզվել է, որ վերը նշված 72 տնտեսվարող սուբյեկտի համար տարեկան չհաշվարկված աղբահանության վճարները կազմել են 10,127.29 հազ. դրամ:

***Համայնքապետարանի մեկնաբանությունը***

4․7․3 կետում արձանագրված անհամապատասխանությունը՝ համայնքի բնակավայրերում 2024թ․-ին գործող 72 տնտեսվարող սուբյեկտների հետ աղբահանության ծառայության պայմանագրեր կնքված չլինելու հանգամանքը պայմանավորված է եղել նրանով, որ դրանք հայտնաբերվել են 2025թ․ և ներկայումս միջոցներ են ձեռնարկվում գանձելու սահմանված գումարները։

***Հաշվեքննողների արձագանքը***

Ընդուվել է ի գիտություն։

### ***Աղբահանության և սանիտարական մաքրման սխեմաներ***

***Առկա է անհամապատասխանություն «Աղբահանության և սանիտարական մաքրման մասին» օրենքի 13-րդ հոդվածի 2-րդ մասի պահանջի հետ, այն է՝ «...Համայնքի աղբահանության և սանիտարական մաքրման սխեման հաստատում է համայնքի ավագանին...»:***

«Աղբահանության և սանիտարական մաքրման մասին» ՀՀ օրենքի 13-րդ հոդվածի 1-ին մասի համաձայն աղբահանության և սանիտարական մաքրման սխեման պարունակում է հետևյալ հիմնական տարրերը.

* առաջացող աղբի ծավալների հաշվարկը,
* սանիտարական մաքրման ենթակա տարածքները,
* սանիտարական մաքրման աշխատանքների ծավալները,
* աղբի հավաքման, պահման և փոխադրման մեթոդներն ու ժամային գրաֆիկները,
* աղբի տեղադրման, տեսակավորման և վնասազերծման, վերամշակման ու օգտահանման ձևերն ու մեթոդները,
* անհրաժեշտ մեքենա-մեխանիզմներին ներկայացվող պահանջները,
* սանիտարական մաքրման ենթակա հուշարձանների տեղակայումը:

Հաշվեքննությամբ պարզվել է‚ որ Համայնքի աղբահանության և սանիտարական մաքրման սխեմա չի կազմվել և համայնքի ավագանու կողմից չի հաստատել։

***Համայնքապետարանի մեկնաբանությունը***

4․7․4 կետի հետ կապված նշեմ, որ դեռևս 28․12․2022թ․ համայնքի ավագանու «Աշտարակ համայնքի սանիտարական մաքրման ու աղբահանության իրականացման կարգերը հաստատելու մասին» N 199-Ա որոշմամբ սահմանվել են աղբահանության և սանիտարական մաքրման կարգերը և ժամանակացույցը։

***Հաշվեքննողների արձագանքը***

Հաշվեքննության հաշվետվության համապատասխան կետում արձանագրվել է,որ Համայնքի աղբահանության և սանիտարական մաքրման սխեմա չի կազմվել և համայնքի ավագանու կողմից չի հաստատել, իսկ արձագանքում ներկայացված որոշումը վերաբերվում է աղբահանության և սանիտարական մաքրման կարգի հաստատմանը, որի վերաբերյալ որևէ արձանագրում հաշվեքննողների կողմից չի արվել։

### ***Աղբահանության և սանիտարական մաքրման կառավարման տեղական պլան***

***Առկա է անհամապատասխանություն «Աղբահանության և սանիտարական մաքրման մասին» օրենքի 44-րդ հոդվածի 1-ին մասի պահանջների հետ, այն է՝ «...Աղբահանության և սանիտարական մաքրման կառավարման տեղական պլանը հաստատում է համայնքի ավագանին` համայնքի հնգամյա զարգացման ծրագրին, ինչպես նաև ամենամյա աշխատանքների պլաններին կից հավելվածով...»:***

Համաձայն «Աղբահանության և սանիտարական մաքրման մասին» ՀՀ օրենքի 44-րդ հոդվածի 2-րդ մասի՝աղբահանության և սանիտարական մաքրման կառավարման տեղական պլանը բաղկացած է հետևյալ բաժիններից.

1) առկա իրավիճակի գնահատում,

2) պլանավորում,

3) մշտադիտարկում և հաշվետվողականություն:

Հաշվեքննությամբ պարզվել է‚ որ Համայնքի աղբահանության և սանիտարական մաքրման կառավարման տեղական պլան չի կազմվել և Համայնքի ավագանու կողմից չի հաստատել։

***Համայնքապետարանի մեկնաբանությունը***

Համայնքապետարանի աշխատակազմի կողմից կազմվել է համայնքի աղբահանության և սանիտարական մաքրման տեղական պլանը և այն կներկայացվի համայնքի ավագանու հաստատմանը։

***Հաշվեքննողների արձագանքը***

Ընդունվել է ի գիտություն։

## ***Համայնքային հիմնարկի կողմից շահագործվող տրանսպորտային միջոցների վառելիքի ծախսը***

***Առկա է անհամապատասխանություն «Հանրային հատվածի կազմակերպությունների հաշվապահական հաշվառման մասին» օրենքի 11-րդ հոդվածի 2-րդ մասի 6-րդ և 7-րդ, ՀՀ ֆինանսների նախարարի 2014 թվականի հոկտեմբերի 24-ի N 725-Ն[[24]](#footnote-24) հրամանի Հավելվածի 2.47-րդ և ՀՀ ֆինանսների նախարարի 2016 թվականի N 37-Ն[[25]](#footnote-25) հրամանի Հավելված N 1-ի 48-րդ և 49-րդ կետերի պահանջների հետ։***

Համաձայն

* «Հանրային հատվածի կազմակերպությունների հաշվապահական հաշվառման մասին» օրենքի 11-րդ հոդվածի 2-րդ մասի 6-րդ և 7-րդ կետերի սկզբնական հաշվառման փաստաթղթերի պարտադիր վավերապայմաններից են՝
* գործառնության (այլ դեպքի կամ իրադարձության) չափման միավորները` դրամական և (կամ) բնաիրային արտահայտությամբ.
* պատասխանատու անձի (անձանց) անունը, ազգանունը, պաշտոնը և ստորագրությունը:
* ՀՀ ֆինանսների նախարարի 2014 թվականի հոկտեմբերի 24-ի N 725-Ն հրամանի Հավելվածի 2.47-րդ կետի՝ ֆինանսական հաշվետվությունում ծախսերը պետք է ճանաչվեն, երբ առաջացել է ապագա տնտեսական օգուտների կամ օգտակար պոտենցիալի նվազում` կապված ակտիվի նվազման կամ պարտավորության աճի հետ, որը կարող է արժանահավատորեն չափվել։
* ՀՀ ֆինանսների նախարարի 2016 թվականի N 37-Ն հրամանի Հավելված N 1-ի 48-րդ և 49-րդ կետերի պահանջների՝ երթուղային թերթիկը, որպես վառելիքի ծախսը հիմնավորող սկզբնական հաշվապահական հաշվառման փաստաթուղթ, պետք է լրացվի «Մարդատար ավտոմեքենայի, ոչ ընդհանուր օգտագործման ավտոբուսի երթուղային թերթիկին (ձև ԾԽ-6)» և «Բեռնատար ավտոմեքենաների երթուղային թերթիկին (ձև ԾԽ-7)» համապատասխան։

Հաշվեքննությամբ պարզվել է, որ «Աշտարակի աղբահանություն և սանիտարական մաքրում», «Աշտարակի խմելու ջրի մատակարարման և սպասարկման» համայնքային հիմնարկների կողմից 2024 թվականին ցույց են տրվել 95‚181.96 հազ. դրամի տրանսպորտային միջոցների շահագործման վառելիքի ծախս‚ սակայն ավտոմեքենաների վառելիքի ծախսը հիմնավորող սկզբնական հաշվառման փաստաթղթերում՝ երթուղային թերթիկներում, բացակայում են օրական կամ ամսական վազքի ցուցմունքները, կատարած վազքը, մեկնման վայրը, դուրս գալու և վերադառնալու ժամերը և օգտագործողի ստորագրությունը:

***Համայնքապետարանի մեկնաբանությունը***

4․8-րդ կետով «Աշտարակի խմելու ջրի մատակարարման և սպասարկման» համայնքային հիմնարկի և «Աղբահանություն և սանիտարական մաքրում» համայնքային հիմնարկի հաշվետվության նախագծում նշված վավերապայմանները լրացվել են ոչ ամբողջությամբ (առկա են համապատասխան ծախսերը և հատկացումները կատարված լինելու հանգամանքը հաստատող փաստեր, այն է՝ առկա են յուրաքանչյուր ամսվա համար ավտոմեքենաներին տրամադրված ուղեգրերը՝ ստորագրված և կնքված, իսկ վառելիքի հատկացումների մատյանում առկա են դրանք ստացող անձանց ստորագրությունները)։

***Հաշվեքննողների արձագանքը***

Ինչպես արդեն նշվել է երթուղային թերթիկները որպես հաշվապահական հաշվառման սկզբնական փաստաթղթեր «Հանրային հատվածի կազմակերպությունների հաշվապահական հաշվառման մասին» օրենքի համաձայն պետք է ունենան հետևյալ պարտադիր վավերապայմաննը՝

* գործառնության (այլ դեպքի կամ իրադարձության) չափման միավորները` դրամական և (կամ) բնաիրային արտահայտությամբ.
* պատասխանատու անձի (անձանց) անունը, ազգանունը, պաշտոնը և ստորագրությունը:

Երթուղային թերթիկներում որպես պարտադիր վավերապայմաններ բացակայում են օրական կամ ամսական վազքի ցուցմունքները, կատարած վազքը, մեկնման վայրը, դուրս գալու և վերադառնալու ժամերը և օգտագործողի ստորագրությունը:

## ***Տեղական տուրքեր***

***Առկա է անհամապատասխանություն «Տեղական տուրքերի և վճարների մասին» օրենքի 6-րդ հոդվածի 1-ին մասի 1-ին կետի պահանջների հետ, «Տեղական տուրք և (կամ) վճար վճարողները պարտավոր են` սահմանված ժամկետում և կարգով լրիվ վճարել սույն օրենքով սահմանված տեղական տուրքերը և (կամ) վճարները»:***

Համայնքապետարանի կողմից տեղական տուրքերի հաշվարկն ու գանձումը իրականացվում է համակարգչային ծրագրի /Excel/ միջոցով։

Հաշվեքննությամբ պարզվել է‚ որ «Տեղական տուրքերի և վճարների մասին» օրենքի 9-րդ հոդվածով նախատեսված գործողություններից և 10-րդ հոդվածով նախատեսված համայնքի կողմից կամ համայնքի պատվերով մատուցվող ծառայություններից օգտվող 60 տեղական տուրք վճարողներ տարվա ընթացքում իրականացրել են գործունեություն, սակայն չեն վճարել 5,825.00 հազ. դրամ տեղական տուրք։

***Առկա է անհամապատասխանություն «Տեղական տուրքերի և վճարների մասին» օրենքի 6-րդ հոդվածի 2-րդ մասերի պահանջների հետ, այն է՝ «Սույն օրենքի 9-րդ հոդվածով սահմանված համապատասխան թույլտվությունն ստանալուց հետո տուրք վճարողը պարտավոր է իր գործունեությունը կազմակերպել և իրականացնել Հայաստանի Հանրապետության օրենսդրության պահանջներին համապատասխան»:***

Հաշվեքննությամբ պարզվել է‚ որ 220 տնտեսվարող սուբյեկտ օրենքով սահմանված տեղական տուրքի վճարումները կատարել են, սակայն գործունեություն են ծավալել առանց համապատասխան թույտվություն ստանալու։

***Համայնքապետարանի մեկնաբանությունը***

Հաշվեքննությամբ արձանագրված այն տնտեսվարող սուբյեկտների մասով, որոնք վճարումներ են կատարել, սակայն գործունեություն են իրականացրել առանց համապատասխան թույլտվություն ստանալու, համայնքապետարանը միջոցներ կձեռնարկի տեղական տուրքերի գանձումը կատարելուց հետո թույլտվությունների տրամադրման ուղղությամբ:

***Հաշվեքննողների արձագանքը***

Ընդունվել է ի գիտություն։

## ***Շենքերը և շինությունները օրենսդրությամբ սահմանված պահանջների խախտմամբ ոչ նպատակային օգտագործելը***

***Առկա է անհամապատասխանություն Վարչական իրավախախտումների վերաբերյալ ՀՀ օրենսգրքի 152.2 հոդվածի 1-ին մասի և «Տեղական ինքնակառավարման մասին» օրենքի 42-րդ հոդվածի 1-ին մասի 9-րդ կետի պահանջների հետ։***

Համաձայն

* Վարչական իրավախախտումների վերաբերյալ ՀՀ օրենգրքի 152.2 հոդվածի 1-ին մասի՝ «...Շենքերը և շինությունները օրենսդրությամբ սահմանված պահանջների խախտմամբ ոչ նպատակային օգտագործելը՝ առաջացնում է տուգանքի նշանակում` սահմանված նվազագույն աշխատավարձի քսանապատիկից մինչև հիսնապատիկի չափով...»։
* «Տեղական ինքնակառավարման մասին» օրենքի 42-րդ հոդվածի 1-ին մասի 9-րդ կետի՝ Համայնքի ղեկավարըօրենքով սահմանված կարգով վերահսկողություն է իրականացնում շենքերի ու շինությունների նպատակային օգտագործման և պահպանման նկատմամբ։

Հաշվեքննությամբ համադրվել են Համայնքի տարածքում գործունեություն իրականացնող ֆիզիկական և իրավաբանական անձանց կողմից օգտագործվող անշարժ գույքի հարկման օբյեկտ հանդիսացող շենք-շինությունների գործառնական նշանակությունները վերջիներիս կողմից իրականացվող գործունեության բնույթին: Պարզվել է, որ Համայնքի տարածքում գործող թվով 157 բնակելի տներ և տնամերձ հողամասում կառուցված շինություններ օգտագործվում են որպես հասարակական նշանակության օբյեկտներ‚ սակայն չեն նշանակվել օրենքով սահմանված տուգանքները‚ որը տվյալ դեպքում նվազագույնը կազմի 3‚925.00 հազ. դրամ /157\*25,000 դրամ/:

## ***Համայնքի վարչական տարածքում գտնվող հողեր***

### ***4․11․1 Հողային ֆոնդի առկայության և բաշխման վերաբերյալ հաշվետվություն***

***Առկա է անհամապատասխանություն ՀՀ կառավարության 2000 թվականի հոկտեմբերի 23-ի N 656[[26]](#footnote-26) որոշմամբ հաստատված կարգի 9-րդ կետի պահանջի հետ, այն է. «…Համայնքի ղեկավարը կազմում է համայնքի հողային հաշվեկշիռը, այն համաձայնեցնում է համայնքի ավագանու հետ ....»։***

Հաշվեքննությամբ պարզվել է, որ Համայնքի **«**Հողային ֆոնդի առկայության և բաշխման վերաբերյալ հաշվետվությունը (ըստ նպատակային նշանակության, հողատեսքերի ու գործառնական նշանակության և սեփականության սուբյեկտների, առ 01/07/2024 թվականի դրությամբ)**»** Համայնքի ավագանու հետ չի համաձայնեցվել։

### ***4․11․2 Համայնքի սեփականություն համարվող հողերի վարձակալության վարձավճարներ***

***Առկա է անհամապատասխանություն Հողային օրենսգրքի 3-րդ հոդվածի 4-րդ մասի պահանջների հետ, այն է «…Հողային հարաբերությունների կարգավորման բնագավառում տեղական ինքնակառավարման մարմինները` իրականացնում են` հողերի ընթացիկ հաշվառումը, ....., անշարժ գույքի հարկի և պետական ու համայնքային հողերի վարձավճարների գանձումը, ....»։***

Հաշվեքննությամբ պարզվել է***,*** որ համաձայն Համայնքի **«**Հողային ֆոնդի առկայության և բաշխման վերաբերյալ հաշվետվության» 2024 թվականի դրությամբ համայնքի սեփականություն հանդիսացող 25,264.75 հա հողերից անհատույց օգտագործման է տրված 28.52 հա հողամաս, վարձակալության է տրված՝ 4,870.25 հա։ Ըստ Համայնքի սեփականություն հանդիսացող հողերի վարձավճարների հաշվարկման միասնական բազայի տվյալների, Համայնքի վարչական տարածքում գտնվող հողերից 31.12.2024 թվականի դրությամբ վարձակալությամբ է հանձնված 4,003.0 հա։ Այսպիսով, Համայնքի սեփականություն հանդիսացող հողերի վարձավճարների հաշվարկման միասնական բազայում հաշվառված հողամասերը 867.25 հեկտարով պակաս են Հաշվետվությունում ներկայացված վարձակալության հանձնված համայնքային սեփականության հողերի մակերեսից։

### ***4․11․3 Աճուրդի մասին հրապարակային ծանուցումներ***

***Առկա է անհամապատասխանություն «Հրապարակային սակարկությունների մասին» օրենքի 8-րդ հոդվածի 1-ին մասի 1-ին‚ 4-րդ, 5-րդ, 6-րդ, 7-րդ, 8-րդ և 12-րդ կետերի պահանջների հետ, այն է. «...Աճուրդի մասին հրապարակային ծանուցումը պետք է պարունակի աճուրդի մասին հետևյալ տեղեկությունները. .... աճուրդի ձևը և անցկացման կարգը, աճուրդի պայմանները, այդ թվում` ... լոտի մեկնարկային գինը ..., աճուրդին մասնակցելու անհրաժեշտ փաստաթղթերի ցանկը, աճուրդում հաղթողին որոշելու կարգը, կազմակերպչի կողմից սահմանված նախավճարի չափը, ինչպես նաև վճարման կարգը և ժամկետները, ....հարկային գործակալ հանդիսանալու դեպքում աճուրդում հաղթած մասնակցի կողմից լոտի գինը վճարելու կարգը...»:***

Հաշվեքննությամբ պարզվել է, որ համայնքապետարանի կողմից կազմակերպված աճուրդի մասին հրապարակային ծանուցումները չեն պարունակել աճուրդի մասին հետևյալ տեղեկությունները՝ աճուրդի ձևը և անցկացման կարգը, լոտի մեկնարկային գինը, աճուրդին մասնակցելու համար անհրաժեշտ փաստաթղթերի ցանկը, աճուրդում հաղթողին որոշելու կարգը, նախավճարի վճարման կարգը և ժամկետներն, ինչպես նաև հարկային գործակալ հանդիսանալու դեպքում աճուրդում հաղթած մասնակցի կողմից լոտի գինը վճարելու կարգը։

## ***Աճուրդի մուտքի վճարներ***

***Առկա է անհամապատասխանություն «Բյուջետային համակարգի մասին» ՀՀ օրենքի 28.1-րդ հոդվածի 1-ին մասի‚*** ***ՀՀ Ֆինանսների և Էկոնոմիկայի նախարարի 2007 թվականի հունվարի 9-ի N 5-Ն հրամանի Հավելված N 19-ի պահանջների հետ***։

Համաձայն

* «Բյուջետային համակարգի մասին» ՀՀ օրենքի 28.1-րդ հոդվածի 1-ին մասի՝ «Այլ եկամուտները» որում ներառված են նաև «Տեղական վճարները»՝ հանդիսանում են համայնքի բյուջեի վարչական մասի բաղկացուցիչ։
* ՀՀ Ֆինանսների և Էկոնոմիկայի նախարարի 2007 թվականի հունվարի 9-ի N 5-Ն հրամանի Հավելված N 19-ի՝ Համայնքի կողմից կազմակերպվող մրցույթների և աճուրդների մասնակցության վճարների դասակարգման համար նախատեսված է «742200` Վարչական գանձումներ» տնտեսագիտական դասակարգման հոդվածը:

Հաշվեքննությամբ պարզվել է‚ որ Համայնքապետարանի կողմից կազմակերպված հողամասերի օտարման հրապարակային սակարկությունների արդյունքում հաղթող ճանաչված մասնակիցների կողմից մասնակցության համար նախատեսված 1,015.00 հազ. դրամ մուտքի վճարները ֆինանսական հաշվետվություններում վարչական բյուջեի «742200` Վարչական գանձումներ» տնտեսագիտական դասակարգման հոդվածի» փոխարեն արտացոլվել են համայնքի բյուջեի ֆոնդային մասում՝ «841100՝ Հողի իրացումից մուտքեր» տնտեսագիտական դասակարգման հոդվածում։

## ***ՀՀԱՄԱՇՏ-ԳՀԾՁԲ-23/18/1 ծածկագրով գնման ընթացակարգ (Նախագծային և նախահաշվային փաստաթղթերի կազմման աշխատանքներ)***

### ***Ծառայությունների մատուցման ժամկետի երկարաձգում***

***Առկա է անհամապատասխանություն ՀՀ կառավարության 04.05.2017թ. N 526-Ն որոշման 56-րդ կետի 4-րդ ենթակետի պահանջի հետ, այն է՝ «Արգելվում է ... պայմանագրով, ներառյալ փուլային ձևով նախատեսված ապրանքների մատակարարման, աշխատանքների կատարման կամ ծառայությունների մատուցման համար սահմանված ժամկետը մեկ անգամ` մինչև երեսուն օրացուցային օրվանից ավելի ժամկետով երկարաձգելը, բայց ոչ ավելի, քան պայմանագրով սահմանված ժամկետն է, ...»։***

Հաշվեքննությամբ պարզվել է, որ Պայմանագրում[[27]](#footnote-27) փոփոխություն կատարելու մասին Համաձայնագրով[[28]](#footnote-28) պայմանագրի գործողության ժամկետը երկարաձգվել է 30 օրով, այն դեպքում, երբ պայմանագրով ի սկզբանե գործողության ժամկետ սահմանված էր պայմանագիրն ուժի մեջ մտնելու օրվանից մինչև 20-րդ օրացուցային օրը ներառյալ, կամ Պայմանագրի գործողության ժամկետը ավել է երկարացվել 10 օրով։

### ***Պայմանագրում կատարված փոփոխության և դրա մասին հայտարարության հրապարակվում***

***Առկա է անհամապատասխանություն ՀՀ կառավարության 2017 թվականի մայիսի 4-ի N 526-Ն որոշման 55-րդ կետի պահանջի հետ, այն է՝ «Եթե պետության կարիքների համար կնքված պայմանագրի գինը գերազանցում է գնումների բազային միավորը, ապա այդ պայմանագրում կատարված փոփոխությունը և դրա մասին հայտարարությունը պատվիրատուն Հայաստանի Հանրապետության ֆինանսների նախարարի սահմանած կարգով հրապարակում է տեղեկագրում` այդ փոփոխությունը կատարելու օրվանից երեք աշխատանքային օրվա ընթացքում,...»***

Հաշվեքննությամբ պարզվել է, որ Պայմանագրում[[29]](#footnote-29) փափոխություն կատարելու մասին համաձայնագիրը[[30]](#footnote-30) և Պայմանագրում փոփոխություն կատարելու մասին հայտարարությունը հրապարակված չեն տեղեկագրում։

### ***Ավտոմոբիլային ճանապարհների շինարական նորմեր***

***Առկա է անհամապատասխանություն ՀՀ քաղաքաշինության կոմիտեի նախագահի 2022 թվականի դեկտեմբերի 12-ի № 28-Ն[[31]](#footnote-31) հրամանի Հավելվածի[[32]](#footnote-32)*** ***42-րդ աղյուսակում սահմանված նվազագույն արժեքների հետ:***

Համաձայն վերը նշված Հավելվածի 42-րդ աղյուսակի՝ երթևեկելի մասի ավազակոպճային շերտի նվազագույն հաստությունը սահմնված է 12 սմ, այնինչ հաշվեքննությամբ պարզվել է, որ ներհամայնքային փողոցների ասֆալտապատման աշխատանքների փորձաքննության դրական եզրակացություն ստացած նախագծերում[[33]](#footnote-33), այդ աշխատանքների կատարման շինարարության կապալի պայմանգրում նախատեսվել և 2024 թվականին իրականացվել են 156,290․00 հազ. դրամի 18650.66 մ3 երթևեկելի մասի ավազակոպճային շերտի պատրաստման աշխատանքներ 10սմ հաստությամբ։

## ***Ներքին աուդիտի գործառույթ***

### ***Առկա է անհամապատասխանություն «Ներքին աուդիտի մասին» օրենքի 5-րդ հոդվածի 3-րդ մասի պահանջների հետ, համաձայն որի կազմակերպության ղեկավարն ապահովում է կազմակերպությունում ներքին աուդիտի համակարգի առկայությունը և գործունեությունը:***

Համաձայն նույն օրենքի 5-րդ հոդվածի 2-րդ մասի՝ ներքին աուդիտն իրականացնում են կազմակերպության կառուցվածքում գործող ներքին աուդիտի ստորաբաժանման կամ հրավիրված` օրենքի 13‑րդ հոդվածի 4-րդ մասի 5-րդ կետով նախատեսված ցանկում ընդգրկված անձանցից ընտրության միջոցով:

Հաշվեքննությամբ պարզվել է, որ 2024 թվականի ընթացքում Համայնքապետարանում ներքին աուդիտի համակարգը չի գործել՝ առկա չէ համապատասխան ստորաբաժանում և աուդիտորական մասնագիտացված կազմակերպության միջոցով նույնպես Համայնքի բյուջեի կատարումն աուդիտի չի ենթարկվել:

## ***Հաշվապահական հաշվառման վարում***

***Առկա է անհամապատասխանություն ՀՀ կառավարության 2015 թվականի մարտի 26-ի N 313–Ն[[34]](#footnote-34) որոշման Հավելված N 1-ի 4-րդ կետի 2-րդ ենթակետի պահանջի հետ, համաձայն որի համակարգչային ծրագիրը պետք է հնարավորություն ընձեռի նաև, որպեսզի` բոլոր գործառնությունների, դեպքերի և իրադարձությունների արդյունքները հաշվապահական հաշվառման հաշիվներում գրանցվեն այնպես, որ դրանք արտացոլվեն այն ժամանակաշրջանի ֆինանսական հաշվետվություններում, որոնց վերաբերում են։***

Հաշվեքննությամբ պարզվել է, որ Համայնքապետարանում ներդրված է ՀՀՀՀՀՀՍ-ի պահանջներին և հանրային հատվածի կազմակերպությունների հաշվապահական հաշվառման հաշվային պլանին (այսուհետ՝ հաշվային պլան) համապատասխան հաշվապահական հաշվառում վարելու հնարավորություն ընձեռող համակարգչային ծրագիր՝ հաշվապահական հաշվառման ավտոմատացված համակարգ։

Սակայն, հաշվեքննությունն ընդգրկող ժամանակաշրջանի ավարտի օրվա դրությամբ չի ապահովվել ամբողջական անցումը հաշվապահական հաշվառման նոր համակարգին, քանի որ Համայնքապետարանի կողմից ոչ ընթացիկ ակտիվների վերագնահատում ՀՀՀՀՀՀՍ-ի ներդրման տարվա դրությամբ չի իրականացվել և հաշվետվություններում չի արտացոլվել։

1. **ԱՐՁԱՆԱԳՐՎԱԾ ԽԵՂԱԹՅՈՒՐՈՒՄՆԵՐԸ**

Հաշվեքննությամբ արձանագրվել են․

* **Համայնքի բյուջեի կատարման տարեկան հաշվետվությունում ներկայացված ծախսերի կամ մուտքերի մեծության վրա ազդող խեղաթյուրումներ։**
* **Տնտեսագիտական դասակարգման խեղաթյուրումներ.** Խեղաթյուրումներ՝ որոնք արձանագրվել են ծախսերը կամ եկամուտները բյուջետային դասակարգումների կարգով սահմանված տնտեսագիտական դասակարգման հոդվածներով նախատեսվածից այլ տնտեսագիտական դասակարգման հոդվածով նախատեսելու‚ կատարելու և Համայնքի բյուջեի կատարման տարեկան հաշվետվությունում արտացոլելու արդյունքում, որոնք սակայն չեն ազդել հաշվետվությունում արտացոլված ծախսերի կամ մուտքերի մեծության վրա։
* ***Աննշան խեղաթյուրումներ․***

Նվազագույն շեմը չգերազանցող խեղաթյուրումներ՝ որոնք չեն կուտակվում հաշվեքննության կարծիքի ձևավորման համար։

## ***Համայնքի բյուջեի կատարման տարեկան հաշվետվությունում ներկայացված ծախսերի կամ մուտքերի մեծության վրա ազդող խեղաթյուրումներ։***

### **ՆՈՒՀ-երի հաստիքացուցակներ**

Հաշվետվության IV բաժնի [4.4-](#_Նախադպրոցական_ուսումնական_հաստատութ)րդ կետում արձանագրված անհամապատասխանությունը՝ նախադպրոցական ուսումնական հաստատություններում իրավական ակտով սահմանվածից ավել հաստիքներ նախատեսելը և դրանց մասով ծախսեր կատարելը հանգեցրել է Համայնքի 2024 թվականի բյուջեի ծախսերի կատարման հաշվետվությունում «463700 - Ընթացիկ դրամաշնորհներ պետական և համայնքային ոչ առևտրային կազմակերպություններին» տնտեսագիտական դասակարգման հոդվածի ցուցանիշի խեղաթյուրման (ավելի ներկայացման) 81,931.20 հազ.դրամի չափով:

***Համայնքապետարանի և հաշվեքննողների մեկնաբանությունը ներկայացված IV բաժնի*** [***4.4***](#_Նախադպրոցական_ուսումնական_հաստատութ)***-րդ կետում:***

### **Չվճարված աղբահանության վճարներ**

Հաշվետվության IV բաժնի [***4.7.3***](#_4․7․3_Չհաշվարկված_և)***-***րդ կետում արձանագրված անհամապատասխանությունը՝ տնտեսվարող սուբյեկտների հետ աղբահանության ծառայությունների մատուցման պայմանագրեր չկնքելը և աղբահանության վճարներ չգանձելը‚ հանգեցրել է Համայնքի 2024 թվականի բյուջեի եկամուտների կատարման հաշվետվությունում «742200 Վարչական գանձումներ» հոդվածի ցուցանիշների խեղաթյուրման (պակաս ներկայացման) 10,127.29 հազ. դրամի չափով:

***Համայնքապետարանի և հաշվեքննողների մեկնաբանությունը ներկայացված IV բաժնի*** [***4.7.3***](#_4․7․3_Չհաշվարկված_և)***-րդ կետում:***

## ***Տնտեսագիտական դասակարգման խեղաթյուրումներ***

### **Համայնքային հիմնարկների ֆինանսական հատկացումներ**

Հաշվետվության IV բաժնի [4.2](#_Համայնքային_հիմնարկներին_ֆինանսական)-րդ կետում արձանագրված անհամապատասխանությունը՝ համայնքային հիմնարկների պահպանման ծախսերը այդ ծախսերի համար նախատեսված տնտեսագիտական դասակարգման հոդվածների փոխարեն «463700 - Ընթացիկ դրամաշնորհներ պետական և համայնքային ոչ առևտրային կազմակերպություններին» տնտեսագիտական դասակարգման հոդվածներով նախատեսելը և կատարելը հանգեցրել է այդ տնտեսագիտական դասակարգման հոդվածների ցուցանիշների խեղաթյուրման (ավել/պակաս ներկայացման) համապատասխանաբար 686‚332.41 հազ. դրամի չափով։

***Համայնքապետարանի և հաշվեքննողների մեկնաբանությունը ներկայացված IV բաժնի*** [***4.2***](#_Համայնքային_հիմնարկներին_ֆինանսական)***-րդ կետում:***

### **Ընթացիկ դրամաշնորհների տրամադրում**

Հաշվետվության IV բաժնի [4.3-](#_Ընթացիկ_դրամաշնորհների_տրամադրում)րդ կետում արձանագրված անհամապատասխանությունը՝ ծախսերը «465500 Կապիտալ դրամաշնորհներ պետական և համայնքային ոչ առևտրային կազմակերպություններին» տնտեսագիտական դասակարգման հոդվածով նախատեսելու և կատարելու փոխարեն «463700 - Ընթացիկ դրամաշնորհներ պետական և համայնքային ոչ առևտրային կազմակերպություններին» տնտեսագիտական դասակարգման հոդվածով նախատեսելը և կատարելը հանգեցրել է Համայնքի 2024 թվականի բյուջեի ծախսերի կատարման հաշվետվությունում այդ տնտեսագիտական դասակարգման հոդվածներով արտացոլված ծախսերի ցուցանիշների խեղաթյուրման համապատասխանաբար 188,379.3 հազ.դրամի չափով:

***Համայնքապետարանի և հաշվեքննողների մեկնաբանությունը ներկայացված IV բաժնի*** [***4.3***](#_Ընթացիկ_դրամաշնորհների_տրամադրում)***-րդ կետում:***

### **Համայնքի խմելու ջրի ցանցի հիմնանորոգման աշխատանքներ**

Հաշվետվության IV բաժնի [4.5](#_Համայնքի_խմելու_ջրի)-րդ կետում արձանագրված անհամապատասխանությունը` նոր ջրագծի կառուցման ծախսերը «511200 - Շենքերի և շինությունների կառուցում տնտեսագիտական դասակարգման հոդվածով նախատեսելու և կատարելու փոխարեն «511300 - շենքերի և շինությունների կապիտալ վերանորոգում տնտեսագիտական դասակարգման հոդվածով նախատեսել և կատարելը հանգեցրել է Համայնքի 2024 թվականի բյուջեի ծախսերի կատարման հաշվետվությունում այդ տնտեսագիտական դասակարգման հոդվածներով արտացոլված ծախսերի ցուցանիշների խեղաթյուրման համապատասխանաբար 57,129.82 հազ.դրամի չափով:

***Համայնքապետարանի և հաշվեքննողների մեկնաբանությունը ներկայացված IV բաժնի*** [***4.5***](#_Համայնքի_խմելու_ջրի)***-րդ կետում:***

## ***Աննշան խեղաթյուրումներ***

### **Աճուրդի մուտքի վճարներ**

Հաշվետվության IV բաժնի [4.12](#_Աճուրդի_մուտքի_վճարներ_1)-րդ կետում արձանագրված անհամապատասխանությունը՝ աճուրդի մուտքի վճարները ֆինանսական հաշվետվություններում վարչական բյուջեի «742200 - Վարչական գանձումներ» տնտեսագիտական դասակարգման հոդվածի» փոխարեն համայնքի բյուջեի ֆոնդային մասի «841100 - Հողի իրացումից մուտքեր» տնտեսագիտական դասակարգման հոդվածում արտացոլելը հանգեցրել է այդ հոդվածների ցուցանիշների խեղաթյուրման համապատասխանաբար 1,015.00 հազ. դրամի չափով:

***Համայնքապետարանի և հաշվեքննողների մեկնաբանությունը ներկայացված IV բաժնի*** [[4.12](#_Աճուրդի_մուտքի_վճարներ_1)](#_Համայնքի_խմելու_ջրի)***-րդ կետում:***

1. **ԱՅԼ ՓԱՍՏԵՐ**

## **Օտարված հողերի վերլուծություն**

Համայնքի 2024 թվականի բյուջեի կատարման տարեկան հաշվետվության համաձայն «Հողի իրացումից մուտքեր» տնտեսագիտական դասակարգման հոդվածով պլանավորվել է 3,577,279.60 հազ. դրամ եկամուտ, փաստացի մուտքը կազմել է 892,037.04 հազ. դրամ (25%), այդ թվում աճուրդի միջոցով օտարումից մուտքերը կազմել են 418,337.58 հազ. դրամ, աճուրդի մուտքի վճարներ՝ 1,015.00 հազ. դրամ, ուղղակի վաճառքից մուտքեր՝ 142,859.82 հազ. դրամ, առաջին պետական գրանցման ընթացքում փաստացիից ավելի՝ մինչև 20% օգտագործվող հողամասերի նկատմամբ սեփականության իրավունքի ճանաչում՝ 5,134.84 հազ. դրամ, նպատակային նշանակության փոփոխությունից կադաստրային արժեքի տարբերություն՝ 291,290.49 հազ. դրամ և այլ մուտքեր 33,399.31 հազ. դրամ։

Հաշվեքննության ընթացքում արտաքին հաստատում ընթացակարգով ՀՀ կադաստրի պետական կոմիտեից տեղեկատվություն է ստացվել համայնքային հողերի օտարման վերաբերյալ։ Հաշվեքննությամբ պարզվել է, որ առկա են հողատարածքներ, որոնք Համայնքի կողմից օտարումից կարճ ժամանակ անց վաճառվել են այլ անձանց օտարման գներից էականորեն տարբերվող գներով։ ([Հավելված](file:///C:\Users\mxitar.arshakyan\AppData\Roaming\Microsoft\Word\Հավելված%20Հաշվետվության%20(2).xlsx)):

Մասնավորապես.

* Կարբի բնակավայրում 2024 թվականի դեկտեմբերի 9-ին աճուրդով օտարվել է երկու միավոր 0.6874 հա համայնքային սեփականություն հանդիսացող գյուղատնտեսական նշանակության հողատարածք՝ գումարով 136.79 հազ. դրամ (1 քմ 19,9 դրամ): Այնուհետև, նշված երկու միավոր հողատարածքը 2024 թվականի դեկտեմբերի 26-ին օտարվել է 18,184,00 հազ. դրամ (1 քմ 2645 դրամ):
* Կարբի բնակավայրում 2024 թվականի փետրվարի 13-ին աճուրդով օտարվել է երեք միավոր 0,59377 հա համայնքային սեփականություն հանդիսացող «Այլ գյուղատնտեսականե գործառնական նշանակության հողատարածք՝ գումարով 500.00 հազ. դրամ (1 քմ 84.2 դրամ): Գնորդի կողմից նշված հողատարածքից 2024 թվականի փետրվարի 28-ին և 29-ին վերավաճառվել է երկու միավոր 0,3935 հա հողամասը 6,280.00 հազ. դրամով (1 քմ միջին գինը 1596 դրամ):
* Աշտարակ քաղաքում 2024 թվականի հուլիսի 22-ին աճուրդով օտարվել է 0.22274 հա համայնքային սեփականություն հանդիսացող վարելահող՝ գումարով 170.80 հազ. դրամ (1 քմ 76.7 դրամ): Այնուհետև, 2024 թվականի նոյեմբերի 19-ին նշված հողատարածքը օտարվել է 2,360.00 հազ. դրամով (1 քմ 1059.5 դրամ):
* Աշտարակ քաղաքում 2024 թվականի հոկտեմբերի 23-ին աճուրդով օտարվել է երկու միավոր 1.3099 հա համայնքային սեփականություն հանդիսացող գյուղատնտեսական նշանակության հողամաս՝ գումարով 1,612.83 հազ. դրամ (1 քմ 123 դրամ): Նշված հողատարածքը 2024 թվականի նոյեմբերի 13-ին օտարվել է 2,400.00 հազ. դրամով (1 քմ 183 դրամ), այնուհետև երկու օր անց նոյեմբերի 15-ին օտարվել է 15,326.00 հազ. դրամով (1 քմ 1170 դրամ):
* Աշտարակ քաղաքում 2024 թվականի հոկտեմբերի 23-ին աճուրդով օտարվել է վեց միավոր 1.745014 հա համայնքային սեփականություն հանդիսացող գյուղատնտեսական նշանակության հողամաս՝ գումարով 2,829.80 հազ. դրամ (1 քմ 162 դրամ): Նշված հողատարածքից հինգ միավոր հողամաս 2024 թվականի նոյեմբեր և դեկտեմբեր ամիսներին՝ 1.7046 հա մակերեսով, օտարվել է 14,167.00 հազ. դրամ (1 քմ 831 դրամ)։

## **Հարկային եկամուտների պլանավորում**

Անշարժ գույքի հարկը և փոխադրամիջոցների գույքահարկը 2021 թվականից սպասարկվում է «e-community համայնքների եկամուտների կառավարման» էլեկտրոնային համակարգի միասնական ծրագրով, իսկ մինչև 31.12.2020 թվականը գույքահարկը և հողի հարկը հաշվառվել է «Վեկտոր Պլյուս» ծրագրով։

Ստորև աղյուսակում ներկայացվում է հարկային եկամուտների պլանավորման, գանձման և ապառքների վերաբերյալ վերլուծության արդյունքները.

Աղյուսակ 4

**Հարկային եկամուտների վերլուծություն**

Հազ․դրամ

|  |  |  |  |  |  |
| --- | --- | --- | --- | --- | --- |
| **Հարկատեսակ** | **01.01.2024թ.** | **2024թ** | | | **01.01.2025թ.** |
| **Ապառք** | **Հաշվարկ** | **Պլանավորում** | **Վճարում** | **Ապառք** |
| Գույքային հարկեր անշարժ գույքից «e-community» | **513,328.30** | **465,576.60** | 285,500.00 | 352,392.80 | 676,696.10 |
| Գույքային հարկեր այլ գույքից «e-community» | 378,916.00 | 594**,**223.00 | 541,200.00 | 561,828.80 | 507,097.20 |
| Գույքահարկ  «Վեկտոր-Պլյուս» | 786,774.40 |  | 45,700.00 | 45,605.40 | 724,388.10 |
| Հողի հարկ  «Վեկտոր-Պլյուս» | 668,155.90 |  | 69,600.00 | 61,534.60 | 609,730.60 |
| ***Ընդամենը*** | ***2,347,174.60*** | ***1,059,799.60*** | ***942,000.00*** | ***1,021,361.50*** | ***2,517,912.00*** |

Այսպիսով, «Գույքային հարկեր անշարժ գույքից» եկամտատեսակի գծով կատարողականը կազմել է 123,4 %, իսկ «Գույքային հարկեր այլ գույքից» եկամտատեսակի գծով՝ 103.8%: Եկամտատեսակների գծով բարձր կատարողականը պայմանավորված է Համայնքապետարանի կողմից տարեկան բյուջեի եկամուտների պլանային ցուցանիշը առկա ապառքների և հաշվետու տարվա համար հաշվարկված եկամուտների ցուցանիշների համեմատությամբ ցածր նախատեսելու հանգամանքով: Օրինակ, 2024 թվականի համար «Գույքային հարկեր անշարժ գույքից» եկամտատեսակի գծով պլանավորվել է 285,500.00 հազ. դրամ, որը կազմում է 01.01.2024թ. դրությամբ առկա՝ 513,328.30 հազ. դրամ ապառքի և տվյալ տարվա համար հաշվարկված 465,576.60 հազ. դրամ հարկատեսակի հանրագումարի 29% (285,500.00 /978,904.9) և այլն։

***Համայնքապետարանի մեկնաբանությունը***

6․2-րդ կետում նշված հարկային եկամուտների պլանավորումը պայմանավորված է նրանով, որ պլանավորման ժամանակ համայնքների եկամուտների կառավարման (e-community.am) համակարգում՝ հարկերի հաշվառման բազայում, հաշվառված են եղել և կան համայնքային հողեր, անհայտ սեփականատերերի հողեր, դատական ակտերի հարկադիր կատարման ծառայության կողմից էլեկտրոնային եղանակով օտարված գույքեր, ՀՀ քաղաքացիություն չունեցող անձանց պատկանող անշարժ գույքեր և փոխադրամիջոցներ: Ինչպես նաև այն հանգամանքը, որ համայնքը վարչարարություն իրականացնելիս բախվում է բազմաթիվ խնդիրների հետ, օրինակ՝ անհայտ հասցեներ, քաղաքացիների՝ հասցեներից բացակայելու փաստեր և այլն, որոնք անհնարին են դարձնում սահմանված հարկերի և դրանց շրջանակում գոյացած ապառքների և տույժերի գանձումը։ Այդ և մի շարք այլ հանգամանքներ հաշվի առնելով՝ դրվել է իրական հավաքագրման պլաններ:

***Հաշվեքննողների արձագանքը***

«Տեղական ինքնակառավարման մասին» օրենքի 93-րդ հոդվածի համաձայն Համայնքի բյուջեի մուտքերի ապահովումն ինքնուրույն իրականացնում են համապատասխան ստորաբաժանումները: Ըստ այդմ այդ ստորաբաժանումները պետք է միջոցներ ձեռնարկեն Համայնքապետարանի գրավոր մեկնաբանությամբ ներկայացված բազմաթիվ խնդիրները հետևողականորեն լուծելու և Համայնքին հասանելի եկամուտների հավաքագրումը բարելավելու ուղղությամբ։

## **Աղբահանության վճարների պլանավորում**

Համայնքում փաստացի բնակվող 55,789 ֆիզիական անձանց աղբահնության վճարների գծով հաշվարկված պարտավությունը 2024 թվականին հունվարի 1-ի դրությամբ կազմել է 145,579.62 հազ. դրամ (դեբիտորական պարտք), տարվա ընթացքում հաշվարկվել և պարտագրվել է 133,127.20 հազ. դրամ աղբահանության վճար, իսկ 216 իրավաբանական անձանց համար հաշվարկվել և պարտագրվել է 25,074.84 հազ. դրամ։ Այսպիսով, 2024 թվականի հունվարի 1-ի դրությամբ աղբահանության գծով ապառքը տարվա ընթացքում իրավաբանական և ֆիզիկական անձանց պարտագրված աղբահանության վճարների հետ միասին կազմել է 303,781.66 հազ. դրամ։ Համայնքի 2024 թվականին բյուջեով աղբահանության վճարի գծով պլանավորվել է 88,000.00 հազ. դրամ եկամուտ կամ 29%։ 2024 թվականի ընթացքում համայնքի բյուջե մուտքագրվել է 99,200.09 հազ. դրամ կամ պլանավորված ցուցանիշի 112,7%-ը։

## **Հողի վարձավճարների պլանավորում**

2024 թվականի ընթացքում վարձակալության է հանձնված 68.0071 հա հողամաս։ Համայնքային սեփականություն հանդիսացող հողերի վարձավճարների ապառքը 01.01.2024 թվականի դրությամբ կազմել է 83,201.40 հազ.դրամ, այդ թվում հաշվարկված տույժեր՝ 32,629.80 հազ. դրամ: Կնքված պայմանագրերով ընթացիկ տարվա համար հաշվարկվել է 42,252.00 հազ.դրամ վարձավճար, մուտքագրվել է 34,928.30 հազ. դրամ (ըստ ֆինանսական հաշվետվության կազմել 35,599.63 հազ. դրամ)։ Հողերի վարձավճարների գծով 31.12.2024 թվականի դրությամբ ապառքը կազմել է 115,567.40 հազ. դրամ (69,431.00+46,136.40):

Համաձայն հաստատված հաշվետվության հողերի վարձավճարների գծով եկամուտ է նախատեսվել 40,000.00 հազ. դրամ, մուտքագրվել է 35,599.63 հազ. դրամ կամ նշված եկամտատեսակի գծով կատարողականը կազմել է 89%: Հաշվեքննությամբ պարզվել է, որ 2024 թվականի համար առկա 125,453.40 հազ. դրամ վարձավճարներից (ապառք՝ 83,201.40 հազ. դրամ + ընթացիկ տարվա վարձավճարներ՝ 42,252.00 հազ. դրամ) պլանավորվել է ընդամենը 40,00.00 հազ. դրամ, որը կազմում է 32%:

***Համայնքապետարանի մեկնաբանությունը***

6․4-րդ կետում նշված հողի վարձավճարներից եկամուտների պլանավորումը պայմանավորված է նրանով, որ կան վարձակալական պայմանագրեր, որոնք պետական գրանցում չեն ստացել կամ դադարեցրել են պայմանագրերը՝ համայնքը լծակ չունի իրավական փաստաթղթերը տեսնելու կամ համայնքի խոշորացումից հետո չեն վերանայվել նախկինում կնքած պայմանագրերը (ներկայումս ընթացքի մեջ են), հետևաբար համայնքի հաշվառման տվյալների բազայում 31.12.2024 թվականի դրությամբ արձանագրված ապառքի գումարը մեխանիկորեն ավելի մեծ է, քան պլանավորումը: Ինչպես նաև նշեմ այն հանգամանքը, որ շատ դեպքերում դատարանների կողմից կիրառվում են վաղեմության ժամկետներ, որոնց արդյուքում վճարումը կատարվում է վերջին երեք տարիների համար։ Այդ հանգամանքները հաշվի առնվելով՝ դրվել է իրական հավաքագրման պլան:

***Հաշվեքննողների արձագանքը նույնաբովանդակ է 6․2 կետում կատարված գրառման հետ։***

## **«Բարեկարգում» ՀՈԱԿ**

### ***ԱԱՀ-ի գծով առաջացած պարտավորության վերաբերյալ***

***ՀՀ Հարկային օրենսգրքի 59-րդ հոդվածի 2-րդ մասի 1-ին կետով սահմանված է, որ «.... հարկային մարմնում որպես ԱԱՀ վճարող հաշվառված ոչ առևտրային կազմակերպությունները և գյուղատնտեսական արտադրանք արտադրող կազմակերպություններն ու անհատ ձեռնարկատերերը ԱԱՀ վճարողներ են համարվում հետևյալ դեպքերում և ժամկետներում.***

***1) տվյալ հարկային տարվա հունվարի 1-ից եթե կազմակերպության կամ անհատ ձեռնարկատիրոջ՝ Օրենսգրքի 254-րդ հոդվածի 2-րդ մասով սահմանված կարգով հաշվարկվող՝ նախորդ հարկային տարվա ընթացքում գործունեության բոլոր տեսակների մասով իրացման շրջանառությունը գերազանցել է 115 միլիոն դրամը»։***

«Բարեկարգում» ՀՈԱԿ-ի 2023 թվականի շրջանառությունը գործունեության բոլոր տեսակների մասով գերազանցել է 115,000.00 հազ. դրամի շեմը և 2024 թվականի հունվարի 1-ից մինչև տվյալ հարկային տարվա ավարտը համարվում է ԱԱՀ վճարող։

Հաշվեքննությամբ պարզվել է, որ «Բարեկարգում» ՀՈԱԿ-ը 2024 թվականի ընթացքում օրենսգրքի 75-րդ հոդվածի 1-ին մասով սահմանված ԱԱՀ-ի և ակցիզային հարկի միասնական հաշվարկներ հարկային մարմնին չի ներկայացրել։ ՀՈԱԿ-ի 2024 թվականի շրջանառությունը գործունեության բոլոր տեսակների մասով կազմել է 483,155.75 հազ. դրամ: ԱԱՀ-ի գծով 2024 թվականի համար որպես հարկային պարտավորություն (ԱԱՀ-ի կրեդիտ) պետք է հաշվարկվեր 80,542.06 հազ. դրամ (483,155.75 \*16.67%):

***Համայնքապետարանի մեկնաբանությունը***

6․5․1 կետով ԱԱՀ-ի գծով առաջացած պարտավորության մասով անհրաժեշտ է նշել, որ Աշտարակ համայնքի «Բարեկարգում» ՀՈԱԿ-ը, համայնքի պարտադիր խնդիրների իրագործման նպատակով, Աշտարակ համայնքի կողմից հիմնադրված շահույթ ստանալու նպատակ չհետապնդող կազմակերպություն է, որը ֆինանսավորվել է համայնքի բյուջեից։

«Տեղական ինքնակառավարման մասին» ՀՀ օրենքի 12-րդ հոդվածի 1-ին մասի 9-րդ կետի համաձայն՝ համայնքի պարտադիր խնդիրներից են համայնքի բնակավայրերի կառուցապատումը, բարեկարգումը, կանաչապատումը, համայնքի աղբահանությունը և սանիտարական մաքրումը, կոմունալ տնտեսության աշխատանքների ապահովումը:

Համաձայն «Տեղական ինքնակառավարման մասին» Հայաստանի Հանրապետության օրենքի՝ համայնքը, իր լիազորությունների իրականացման նպատակով, համայնքի ավագանու որոշմամբ կարող է ստեղծել հիմնարկներ, առևտրային և ոչ առևտրային կազմակերպություններ։ ՀՈԱԿ-ն իր կանոնադրական լիազորությունների շրջանակներում՝ սահմանված նորմերին և պայմաններին համապատասխան՝ Աշտարակ համայնքի բյուջեից ստանում է համապատասխան գումար: ՀՈԱԿ-ը ոչ թե ստացել է հատուցում, այլ վերջինիս գործունեությունն ամբողջությամբ ֆինանսավորվել է համայնքի բյուջեի միջոցներով՝ համայնքի պարտադիր խնդիրների իրագործման նպատակով։

Ելնելով վերոգրյալից  և հաշվի առնելով այն հանգամանքը, որ  Աշտարակ համայնքի «Բարեկարգում» ՀՈԱԿ-ը շահույթ ստանալու նպատակ չի հետապնդել, իրականացրել է բացառապես օրենքով տեղական ինքնակառավարման մարմիններին վերապահված պարտադիր խնդիրները, ձեռնարկատիրական գործունեություն չի իրականացրել, ուստի սահմանված ԱԱՀ-ի գծով հարկ չի հաշվարկվել և չի վճարվել:

***Հաշվեքննողների արձագանքը***

ՀՀ Հարկային օրենսգրքի 59-րդ հոդվածի 2-րդ մասի 1-ին կետի համաձայն «Բարեկարգում» ՀՈԱԿ-ը հաշվետու տարում ԱԱՀ վճարող է համարվել նախորդ հարկային տարվա ընթացքում գործունեության բոլոր տեսակների մասով իրացման շրջանառությունը 115 միլիոն դրամը գերազանցելու դեպքում։ Ինչպես արդեն նշվել է «Բարեկարգում» ՀՈԱԿ-ը 2024 թվականի ընթացքում օրենսգրքի 75-րդ հոդվածի 1-ին մասով սահմանված հարկային մարմնին ԱԱՀ-ի և ակցիզային հարկի միասնական հաշվարկներ չի ներկայացրել։

### ***«Բարեկարգում» ՀՈԱԿ-ի գնումների գործընթացներ՝ ԱՄԱՀԲ-ՀԲՄԱՇՁԲ-24/1/1 ծածկագրով գնման ընթացակարգ (Թուջե ձուլվածքով լուսավորության հենասյուների տեղադրման աշխատանքներ)***

Աշտարակ քաղաքի կենտրոնական հրապարակի համար թուջե ձուլվածքով լուսավորության հենասյուների տեղադրման աշխատանքների կատարման ծավալաթերթ-նախահաշվով գնման գինը սահմանվել 94,621,8 հազ. դրամ։

* [Համայնքի «Բարեկարգում» ՀՈԱԿ](https://gnumner.minfin.am/website/images/original/7bcf286c.pdf)-ի կողմից 2024 թվականի օգոստոսի 15-ին հրապարակված 2024 թվականի գնումների պլանով (հետագայում հրապարակված փոփոխություններում ևս) լուսավորության ցանցի կառուցման գնման առարկայի համար գնման ձև է սահմանվել գնանաշման հարցում (ԳՀ), այնինչ «Գնումների մասին» ՀՀ օրենքի 22-րդ հոդվածի 1-ին մասի համաձայն «…Գնումը կարող է կատարվել գնանշման հարցման ձևով, եթե գնման գինը չի գերազանցում գնումների բազային միավորի ութսունապատիկը, ...»։
* «Բարեկարգում» ՀՈԱԿ-ի տնօրենի հրամանով[[35]](#footnote-35) վերը նշված աշխատանքների գնման հայտով գնահատող հանձնաժողովի կազմում ընդգրկելու նպատակով առաջադրվել և հանձնաժողովի կազմում ընդգրկվել են 2 անդամներ, որոնք հանդիսացել են ՀՈԱԿ-ի բանվորները։ ՀՀ կառավարության 2017 թվականի մայիսի 4-ի N 526-Ն որոշման 15-րդ կետի համաձայն «…Գնահատող հանձնաժողովի կազմում հանձնաժողովի անդամի կարգավիճակով չեն կարող ընդգրկվել գնումները համակարգողը, ինչպես նաև վերջինիս ներկայացուցիչը կամ աշխատակիցը: Գնահատող հանձնաժողովի անդամը պետք է ունենա մասնակիցների որակավորումը և առաջարկները գնահատելու համար պահանջվող մասնագիտական կարողություն, ինչը որոշվում է գնման առարկային համապատասխան: Ընդ որում, եթե պատվիրատուի աշխատակազմի ներկայացուցիչները չունեն անհրաժեշտ մասնագիտական կարողություններ, ապա հանձնաժողովի կազմում ներառելու նպատակով հրավիրվում է համապատասխան փորձագետ (մասնագետ)…»։
* Հրավերում[[36]](#footnote-36) գնման առարկայի բնութագրում բացակայում է աշխատանքների նախագիծը։ «Գնումների մասին» օրենքի 13-րդ հոդվածի 3-րդ մասի համաձայն գնման առարկայի բնութագրերը «…Ելնելով գնման առարկայի առանձնահատկությունից՝ դրանց հատկանիշները հնարավորինս ներառում են ձեռք բերվող ապրանքի, աշխատանքի կամ ծառայության որակին, ստանդարտին, անվտանգությանը, պայմանական նշաններին, տերմինաբանությանը, փաթեթավորմանը, բեռնաթափմանը, չափին, նախագծերին, ինչպես նաև գնման առարկայի այլ հատկանիշներին վերաբերող պայմանների հստակ նկարագրությունը` հիմնված միջազգային ստանդարտների և ՀՀ գործող նորմատիվատեխնիկական փաստաթղթերի, ստանդարտների, իսկ դրանց բացակայության դեպքում` ժամանակավոր տեխնիկական պայմանների վրա…»:
* Թուջե ձուլվածքով լուսավորության հենասյուների տեղադրման աշխատանքների պայմանագրում[[37]](#footnote-37) 2024 թվականի նոյեմբերի 8-ին փոփախություն կատարելու մասին կնքված N1 համաձայնագիրը հրապարակված չէ տեղեկագրում։ ՀՀ կառավարության 2017 թվականի մայիսի 4-ի N 526-Ն որոշման 55-րդ կետի համաձայն, եթե պետության կարիքների համար կնքված պայմանագրի գինը գերազանցում է գնումների բազային միավորը, ապա այդ պայմանագրում կատարված փոփոխությունը և դրա մասին հայտարարությունը պատվիրատուն ՀՀ ֆինանսների նախարարի սահմանած կարգով հրապարակում է տեղեկագրում` այդ փոփոխությունը կատարելու օրվանից երեք աշխատանքային օրվա ընթացքում։
* Թուջե ձուլվածքով լուսավորության հենասյուների տեղադրման աշխատանքների գնման պայմանագրով ձեռքբերված հենասյուները որպես հիմնական միջոց ճանաչվել են գնման պայմանագրի արժեքի չափով՝ 94,440.0 հազ.դրամ, չներառելով նախագծանախահաշվային փաստաթղթերի կազմման աշխատանքների գումարը՝ 975.00 հազ. դրամ, որակի տեխնիկական հսկողության և հեղինակային հսկողության ծառայությունների արժեքները՝ գումարով 1451.10 հազ. դրամ։ ՀՀ ֆինանսների նախարարի 2014 թվականի հոկտեմբերի 24-ի «ՀՀ հանրային հատվածի հաշվապահական հաշվառման ստանդարտ» N 725-Ն հրամանի 11.13-րդ պարագրաֆի համաձայն «Ճանաչման[[38]](#footnote-38) պարագրաֆում նշված սկզբունքի համաձայն կազմակերպությունը գնահատում է իր հիմնական միջոցների գծով բոլոր ծախսումները դրանց կատարման պահին: Այդ ծախսումները ներառում են հիմնական միջոցի միավորի կառուցման կամ ձեռքբերման սկզբնավորման ծախսումները և հետագայում կատարվող ծախսումները` կապված հիմնական միջոցի մասերի (բաղկացուցիչների) ավելացման, մի մասի (բաղկացուցչի) փոխարինման կամ հիմնական միջոցի միավորի սպասարկման հետե։

Արդյունքում հիմնական միջոցը թերագնահատված է 2,426.10 հազ.դրամով։

***Համայնքապետարանի մեկնաբանությունը***

6․5․2 կետով «Բարեկարգում» ՀՈԱԿ-ի կողմից 2024թ․-ի լուսավորության ցանցի կառուցում գնումների գործընթացը կազմակերպվել է «Գնումների մասին» ՀՀ օրենքի 20-րդ հոդվածի 4-րդ կետի պահանջներին համապատասխան։ Արձանագրվածը տեխնիկական սխալ է, իրականում կատարվել է հրատապ բաց մրցույթ։

Որպես հանձնաժողովի անդամներ բանվորներին առաջադրելու մասով տեղեկացնում եմ, որ համապատասխան փորձագետ ընդգրկելը լրացուցիչ ծախսեր և ժամանակ պահանջող գործընթաց է, իսկ նշված բանվորներն ունեն որոշակի փորձառություն և գիտելիքներ։

Արդյունքում չի առաջացել ապրանքի կամ ծառայության որակի հետ կապված խնդիրներ։

Հրավերում գնման առարկայի աշխատանքների նախագիծը կազմված է, այն ընդգրկված է եղել 1-ին մրցույթում, իսկ 2րդ մրցույթի հրավերում դրա բացակայությունը վրիպակ է։

Քանի որ լուսավորության սյուների տեղադրման աշխատանքների հանձնման- ընդունման գործընթացը կատարվել է 28․12․2024թ․-ին, այն որպես հիմնական միջոց մուտք է արվել ծրագիր 03․01․2025թ․-ին: Նշված թերությունը (արժեքը պակաս հաշվարկելու մասին) դեռևս չի հանգեցրել որևէ սխալի, քանի որ գույքագրում և մաշվածքի հաշվարկ 2024թ․ չէր կատարվել, ուստի այն 2025թ․ վերանայվել է և կատարվել։

***Հաշվեքննողների արձագանքը***

Ընդունվել է ի գիտություն։

**ԱՌԱՋԱՐԿՈՒԹՅՈՒՆՆԵՐ**

***ՀՀ տարածքային կառավարման և ենթակառուցվածքների և ՀՀ ֆինանսների նախարարություններին***

* 1. Միջոցներ ձեռնարկել համայնքային հիմնարկների կողմից առևտրային բանկերում հաշիվներ ունենալը բացառելու, դրա նկատմամբ հսկողության համակարգը կատարելագործելու ուղղությումբ։

***Աշտարակի համայնքապետարանին***

Ապահովել՝

* 1. Համայնքի բյուջեի կատարման տարեկան հաշվետվությունների (թվային և վերլուծական տեղեկատվության) ամբողջական և ժամանակին կազմումը և հաստատումը։
  2. Աղբահանության և սանիտարական մաքրման սխեմայի և տեղական պլանի կազմումը և սահմանված կարգով հաստատումը։
  3. «Ներքին աուդիտի մասին» օրենքով սահմանված կարգով ներքին աուդիտի համակարգի առկայությունը:
  4. Համայնքի հողային ֆոնդի առկայության և բաշխման հաշվետվությունում արտացոլված և համայնքապետարանում հաշվառված վարձակալությամբ հանձնված համայնքային սեփականության հողերի վերաբերյալ տվյալների համապատասխանությունը։

Միջոցներ ձեռնարկել՝

* 1. Հարկման օբյեկտ հանդիսացող շենք-շինությունների գործառնական նշանակությունը փոխելու և գործունեության բնույթին համապատասխանեցնելու ուղղությամբ։
  2. Վարձակալությամբ հանձնված հողերի վարձավճարների, աղբահանության, ջրամատակարարման վճարների ավտոմատացված հաշվառման տվյալների բազաներ ստեղծելու ուղղությամբ:
  3. Համայնքի բոլոր բնակավայրերում ջրամատակարարման և ջրահեռացման վճարների դրույքաչափեր սահմանելու ուղղությամբ։
  4. «Տեղական տուրքերի և վճարների մասին» օրենքով սահմանված ժամկետում և կարգով տեղական տուրքերը գանձելու, ինչպես նաև համապատասխան թույտվությունները տրամադրելու ուղղությամբ։
  5. Հարկային օրենսգրքով սահմանված դեպքերում ՀՈԱԿ-ների կողմից ԱԱՀ-ի գծով պարտավորությունների կատարումն ապահովելու ուղղությամբ:
  6. Նախադպրոցական ուսումնական հաստատությունների հաստիքացուցակները իրավական ակտի պահանջներին համապատասխանեցնելու ուղղությամբ։
  7. Ավտոտրանսպորտային միջոցների երթուղային թերթիկներում օրական կամ ամսական վազքի ցուցմունքները լրացնելու և վառելիքի փաստացի ծախսի հիմնավորվածությունն ապահովելու ուղղությամբ:
  8. Սույն հաշվեքննության հաշվետվությամբ բերված անհամապատասխանությունների, խեղաթյուրումների և/կամ այլ փաստերով ներկայացված խնդիրների վերացման/շտկման նպատակով մշակել և հաստատել միջոցառումների/գործողությունների ծրագիր, որը կպարունակի յուրաքանչյուր միջոցառման համար պատասխանատու պաշտոնատար անձ, միջոցառման կատարման իրատեսական ժամանակացույց՝ պատճենը ներկայացնելով Հաշվեքննիչ պալատ:

**Հաշվեքննությունն իրականացնող պաշտոնատար անձինք՝**

**ՀՀ հաշվեքննիչ պալատի ֆինանսական և համապատասխանության հաշվեքննության վարչության առաջին դասի ավագ հաշվեքննող՝**

**խմբի ղեկավար՝**



**Մխիթար Արշակյան**

**ՀՀ հաշվեքննիչ պալատի երրորդ դասի ավագ հաշվեքննողներ՝** 

**Խաչիկ Մարտիրոսյան**

**Աննա Անանյան**

**Մեթոդաբանության և տեղեկատվական տեխնոլոգիաների վարչության կրտսեր մեթոդաբան՝ Ակբալյան Աննա**

1. «Բյուջեների կատարման կարգը հաստատելու և Հայաստանի Հանրապետության կառավարության մի շարք որոշումներ ուժը կորցրած ճանաչելու մասին»։ [↑](#footnote-ref-1)
2. «Գնումների գործընթացի կազմակերպման կարգը հաստատելու և Հայաստանի Հանրապետության կառավարության 2011 թվականի փետրվարի 10-ի N 168-Ն որոշումն ուժը կորցրած ճանաչելու մասին»։ [↑](#footnote-ref-2)
3. «Բյուջեների կատարման, ինչպես նաև պետական և տեղական ինքնակառավարման մարմինների ու դրանց ենթակա հիմնարկների ֆինանսական գործունեության հետ կապված հաշվետվությունների կազմման, ներկայացման, ամփոփման ընդհանուր պայմանները, հաշվետվությունների առանձին տեսակների կազմման ու ներկայացման առանձնահատկությունների մասին հրահանգը հաստատելու և ՀՀ ֆինանսների նախարարի 2015 թվականի ապրիլի 1-ի N 176-ն և ՀՀ ֆինանսների և էկոնոմիկայի նախարարի 2007 թվականի մարտի 28-ի N 324-ն հրամանները ուժը կորցրած ճանաչելու մասին»։ [↑](#footnote-ref-3)
4. «Հ**այաստանի Հանրապետության բյուջետային դասակարգումները և դրանց կիրառման կարգը հաստատելու մասին**»։ [↑](#footnote-ref-4)
5. Հաշվեքննիչ պալատի հաշվեքննությունների մեթոդաբանությունները հիմնված են Բարձրագույն հաշվեքննիչ մարմինների միջազգային կազմակերպության (INTOSAI) սկզբունքների, ստանդարտների ու ուղեցույցների վրա («Հաշվեքննիչ պալատի մասին» ՀՀ օրենքի (այսուհետ նաև՝ ՀՊՕ) 58-րդ հոդվածի 2-րդ մաս): [↑](#footnote-ref-5)
6. Ֆինանսական հաշվեքննություն՝ հաշվեքննության առարկայի վերաբերյալ կազմված ֆինանսական հաշվետվությունների գնահատում՝ իրավական ակտերով և (կամ) քաղաքացիաիրավական հարաբերությունների շրջանակում կնքված այլ գործարքներով սահմանված չափանիշների ու պահանջների համեմատությամբ («Հաշվեքննիչ պալատի մասին» օրենքի 4-րդ հոդվածի 1-ին մասի 12-րդ կետ)։ [↑](#footnote-ref-6)
7. Համապատասխանության հաշվեքննություն՝ հաշվեքննության առարկայի՝ իրավական ակտերով և (կամ) քաղաքացիաիրավական հարաբերությունների շրջանակում կնքված այլ գործարքներով սահմանված չափանիշներին ու պահանջներին համապատասխանության գնահատում («Հաշվեքննիչ պալատի մասին» օրենքի 4-րդ հոդվածի 1-ին մասի 13-րդ կետ)։ [↑](#footnote-ref-7)
8. Հաշվեքննիչ պալատի 2022 թվականի ապրիլի 22-ի N 102-Լ և N 100-Լ որոշումներով հաստատված «Հաշվեքննիչ պալատի ֆինանսական հաշվեքննության մեթոդաբանություն» և «Հաշվեքննիչ պալատի համապատասխանության հաշվեքննության մեթոդաբանություն»։ [↑](#footnote-ref-8)
9. Հաշվեքննիչ պալատի 2020 թվականի հունիսի 30-ի N 132-Լ որոշմամբ հաստատված «Ընթացիկ եզրակացության նախագծի և դրան կից ներկայացվող փաստաթղթերի ուղեցույց»։ [↑](#footnote-ref-9)
10. Հասկացությունը սահմանված է ՀՊՕ 4-րդ հոդվածի 1-ին մասի 8-րդ կետով՝ «հաշվեքննության առարկան կարգավորող իրավական ակտերով և (կամ) քաղաքացիաիրավական հարաբերությունների շրջանակում կնքված գործարքներով սահմանված պահանջների չպահպանման դեպք»։ [↑](#footnote-ref-10)
11. Խեղաթյուրումների 5-րդ բաժնի 5․7-րդ կետում արձանագրված 1,015․00 հազ․ դրամ աննշան համարվող խեղաթյուրումը մեթոդաբանության համաձայն հանրագումարում չի ներառվել։ [↑](#footnote-ref-11)
12. Հասկացությունը սահմանված է ՀՊՕ 4-րդ հոդվածի 1-ին մասի 9-րդ կետով՝ «ֆինանսական հաշվետվությունում գումարի, դասակարգման, ներկայացման կամ բացահայտման ու դրանց համար ֆինանսական հաշվետվությունների պատրաստման կիրառելի հիմունքներով սահմանված պահանջների միջև տարբերություն»։ [↑](#footnote-ref-12)
13. Հաստատված է Համայնքի ավագանու 2025 թվականի մարտի 11-ի N 27-Ա որոշմամբ և ներառում է Համայնքի 2024 թվականի բյուջեի եկամուտների‚ ծախսերի և պակասուրդի (հավելուրդի) կատարման վերաբերյալ հաշվետվությունները։ [↑](#footnote-ref-13)
14. «Հաշվեքննիչ պալատի մասին» օրենքի 24‑րդ հոդվածի 2‑րդ մասի 2‑րդ կետի համաձայն՝ « ... հայտնաբերված խեղաթյուրումները, առանձին կամ միասին վերցրած, էական են, սակայն համատարած չեն ֆինանսական հաշվետվություններում ...»։ [↑](#footnote-ref-14)
15. ՀՀ ֆինանսների նախարարի 2019 թվականի մարտի 13-ի N 254-Ն հրաման: [↑](#footnote-ref-15)
16. *ՀՀ Սահմանադրությամբ և Օրենքով սահմանված պահանջ է։* [↑](#footnote-ref-16)
17. Սահմանված են Հաշվեքննիչ պալատի որոշումներով հաստատված կարգերով՝ 2020 թվականի մայիսի 26-ի N 95-Լ որոշում՝ Հաշվեքննիչ պալատի անդամների գործունեությանն առնչվող՝ միջազգային իրավական պրակտիկայով պայմանավորված ուղենշային չափանիշներ և 2020 թվականի մայիսի 26-ի N 94-Լ որոշում Հաշվեքննողների համար ներքին ծառայողական հարաբերությունների շրջանակում կիրառվող էթիկայի կանոններ»։ [↑](#footnote-ref-17)
18. «Աշտարակի աղբահանություն և սանիտարական մաքրում» համայնքային հիմնարկ՝ «Հայէկոնոմբանկ» ԲԲԸ և «Աշտարակի խմելու ջրի մատակարարման և սպասարկման համայնքային հիմնարկ՝ Կոնվերս Բանկ ՓԲԸ [↑](#footnote-ref-18)
19. Համայնքային հիմնարկների հետ 2024 թվականին աղբահանության և սանիտարական մաքրման, ինչպես նաև խմելու ջրի ամենօրյա մատակարարման և ջրահեռացման աշխատանքների կատարման համար կնքվել են դրամաշնորհի հատկացման պայմանագրեր համապատասխանաբար 450‚000.0. հազ. դրամի և 290‚000.00 հազ. դրամի։ [↑](#footnote-ref-19)
20. «Պետական և համայնքային նախադպրոցական ուսումնական հաստատությունների վարչական, մանկավարժական և ուսումնաօժանդակ կազմի վարձատրության խմբերի դասակարգման չափանիշները սահմանելու մասին»։ [↑](#footnote-ref-20)
21. Համայնքապետարանի և «Շ… ՍՊԸ-ի միջև 2024 թ-ին կնքված «Աշտարակ համայնքի Ավան, Լեռնարոտ, Վերին Սասունիկ, Կոշ, Ուջան, Տեղեր և Բյուրական բնակավայրերի խմելու ջրի ցանցի հիմնանորոգման աշխատանքների պայմանագիր։ [↑](#footnote-ref-21)
22. Նախագծով նախատեսվել է Արագած լեռան առկա բնական աղբյուրի ջուրը հավաքել, այնուհետև 12 կմ երկարության խողովակաշարով տեղափոխել և միացնել առկա խողովակաշարին։ [↑](#footnote-ref-22)
23. Կենցաղային աղբի /արտադրական աղբի/ պարբերական տեղափոխման և աղբավայրում տեղադրման ծառայության մատուցման պայմանագրեր։ [↑](#footnote-ref-23)
24. «Հ**այաստանի Հանրապետության հանրային հատվածի հաշվապահական հաշվառման ստանդարտը հաստատելու մասին»։** [↑](#footnote-ref-24)
25. «Հանրային հատվածի կազմակերպությունների սկզբնական հաշվապահական հաշվառման փաստաթղթերի և հաշվապահական հաշվառման գրանցամատյանների օրինակելի ձևերը սահմանելու մասին»։ [↑](#footnote-ref-25)
26. **«**Հողամասերի պետական հաշվառման կազմակերպման և իրականացման կարգը սահմանելու մասին»: [↑](#footnote-ref-26)
27. 2023 թվականի դեկտեմբերի 12-ին կնքված ՀՀԱՄԱՇՏ-ԳՀԾՁԲ-23/18/1 ծածկագրով նախագծային և նախահաշվային փաստաթղթերի կազմման աշխատանքների գնման պայմանագիր։ [↑](#footnote-ref-27)
28. 2023 թվականի դեկտեմբերի 28-ին կնքված ՀՀԱՄԱՇՏ-ԳՀԾՁԲ-23/18/1-Հ1 համաձայնագիր։ [↑](#footnote-ref-28)
29. 2023 թվականի դեկտեմբերի 12-ին կնքված N ՀՀԱՄԱՇՏ-ԳՀԾՁԲ-23/18/1 ծածկագրով պայմանագիր։ [↑](#footnote-ref-29)
30. 2025 թվականի դեկտեմբերի 29-ին կնքված ՀՀԱՄԱՇՏ-ԳՀԾՁԲ-23/18/1-Հ2 համաձայնագիր։ [↑](#footnote-ref-30)
31. «ՀՀՇՆ 32-012022 «Ավտոմոբիլային ճանապարհներ» ՀՀ շինարարական նորմերը հաստատելու և ՀՀ քաղաքաշինության կոմիտեի նախագահի 2022 թվականի հունիսի 14-ի 11-Ն հրամանում փոփոխություն կատարելու մասին»։ [↑](#footnote-ref-31)
32. «ՀՀՇՆ 32-01-2022 «Ավտոմոբիլային ճանապարհներ» ՀՀ շինարարական նորմեր»։ [↑](#footnote-ref-32)
33. 2023 թվականի դեկտեմբերի 12-ին կնքված ՀՀԱՄԱՇՏ-ԳՀԾՁԲ-23/18/1 ծածկագրով պայմանագրի շրջանակներում կազմված «Աշտարակ համայնքի Աշտարակ քաղաքի, Արտաշավան, Բազմաղբյուր, Կարբի, Ղազարավան, Նոր Երզնկա, Ուշի, Սաղմոսավան, Սասունիկ, Փարպի և Օհանավան բնակավայրերի փողոցների ասֆալտապատման աշխատանքներ»-ի և «Աշտարակ համայնքի Ագարակ, Աղձք, Անտառուտ, Ավան, Արագածոտն, Արուճ, Բյուրական, Լեռնարոտ, Կոշ, Նոր Ամանոս, Նոր Եդեսիա, Ոսկեհատ, Ոսկեվազ, Ուջան, Տեղեր, Օշական և Օրգով բնակավայրերի ներհամայնքային փողոցների ասֆալտապատման աշխատանքներ»-ի նախագծեր։ [↑](#footnote-ref-33)
34. «Հանրային հատվածի կազմակերպություններում հաշվապահական հաշվառում վարելու հնարավորություն ընձեռնող համակարգչային ծրագրերի՝ հանրային հատվածի հաշվապահական հաշվառման ոլորտը կարգավորող օրենսդրության պահանջներին համապատասխանության որոշման կարգը և դրանց ավտոմատացված համակարգերի նկատմամբ պահանջները սահմանելու մասին» [↑](#footnote-ref-34)
35. 2024 թվականի օգոստոսի 15-ի N 102 հրաման։ [↑](#footnote-ref-35)
36. Ծածկագիր ԱՄԱՀԲ-ՀԲՄԱՇՁԲ-24/1/1։ [↑](#footnote-ref-36)
37. 2024 թվականի սեպտեմբերի 20-ին կնքված ԱՄԱՀԲ-ՀԲՄԱՇՁԲ-24/1/1 ծածկագրով պայմանագիր։ [↑](#footnote-ref-37)
38. «Կազմակերպությունը պետք է կիրառի 2.36-րդ պարագրաֆի ճանաչման չափանիշները` որոշելու համար` ճանաչել հիմնական միջոցի միավորը, թե ոչ: Հետևաբար կազմակերպությունը պետք է ճանաչի հիմնական միջոցի միավորի արժեքը որպես ակտիվ այն և միայն այն դեպքում, երբ`

    1) հավանական է, որ այդ միավորի հետ կապված ապագա տնտեսական օգուտները կամ օգտակար պոտենցիալը կհոսեն դեպի կազմակերպություն,

    2) միավորի սկզբնական արժեքը կամ իրական արժեքը կարող է արժանահավատորեն չափվել*:»* [↑](#footnote-ref-38)